Air naik, nenek sanggup redah banjir demi keselamatan cucu

(Narizan Zakaria berkata dia mendukung cucu berusia 19 hari ke Pusat Pemindahan Sementara Sekolah Kebangsaan Tok Deh)

RANTAU PANJANG, 8 November- Demi keselamatan cucu dan air semakin naik, seorang nenek sanggup meredah banjir sejauh 200 meter pada waktu malam, Sabtu lalu.

Narizan Zakaria, 57 tahun berkata dia mendukung cucu berusia 19 hari ke Pusat Pemindahan Sementara (PPS) Sekolah Kebangsaan Tok Deh, Rantau Panjang, Kelantan.

Kata Narizan, anaknya Zulkartini Hassan, 31 tahun yang sedang dalam pantang dibawa keluar dengan menaiki sebuah perahu.

Dia bersyukur Muhammad Aydel Rafael kini selamat berlindung di PPS terbabit dan pihak Kementerian Kesihatan akan datang setiap hari bagi memeriksa kesihatan anak dan cucunya itu.

(Rumah Narizan di Kampung Bendang Perol, merupakan antara penempatan awal yang dinaiki air)

"Alhamdulilah, Muhammad Aydel Rafael selesa berada di Pusat Pemindahan Sementara, cuma dia mengalami masalah kembung perut di tempat pemindahan, namun itu bukan masalah besar", katanya ketika ditemui pemberita di PPS Sekolah Kebangsaan Tok Deh, Rantau Panjang.

Mengulas lanjut katanya, rumah mereka di Kampung Bendang Perol, merupakan antara penempatan awal yang dinaiki air setiap kali tibanya musim tengkujuh dan kebiasaannya air akan mencecah hingga dua meter.

Dia berharap air tersebut akan cepat surut dan Zulkartini dapat kembali ke Selangor bersama suaminya dan berpantang seperti biasa sebelum kemungkinan banjir lebih besar tiba.


Melaka terus insiatif bantu golongan B40, sedia rumah mampu milik

JASIN, 8 November- Melaka meneruskan inisiatif membantu golongan berpendapatan rendah atau B40 dengan menyediakan rumah mampu milik menerusi Program Rumah Sejahtera.  Ketua Menteri, Datuk Seri Sulaiman Md Ali berkata untuk permulaan sebanyak 50 unit rumah dibina di Jasin dengan peruntukan keseluruhan RM5.2 juta di bawah Kementerian Kewangan.  Jelasnya, seunit rumah yang dibangunkan berharga RM40,000.

Kerajaan menanggung subsidi RM20,000 manakala penerima hanya membayar baki bayaran melalui pembiayaan pinjaman daripada Bank Simpanan Nasional (BSN).  Rumah berkeluasan 750 kaki persegi itu mempunyai 3 bilik tidur dan 2 bilik air.  "Bagi setiap rumah, kerajaan akan menanggung subsidi berjumlah RM20,000 manakala baki RM20,000 lagi akan ditanggung oleh pemilik melalui pembiayaan pinjaman daripada Bank Simpanan Nasional."Jadi saya menyeru kepada mereka yang dapat rumah ini, menjaga rumah ini baik-baik...jangan dijual sekalipun mahu disewa," katanya. Beliau ditemui pemberita selepas majlis penyerahan surat tawaran bagi projek berkenaan, di sini hari ini.Tambah Sulaiman, kelayakan penerima bagi projek perumahan itu ditapis oleh Lembaga Perumahan Melaka (LPM), Bank Simpanan Nasional (BSN) selaku pembiaya pinjaman serta Agensi Kaunseling dan Pengurusan Kredit (AKPK).


Isu kesesakan parkir kereta di Gurdwara Sahib Selayang diberi perhatian

(Calon Barisan Nasional (BN) Parlimen Gombak, Datuk Megat Zulkarnain Omardin ditemu bual Berita RTM selepas majlis makan tengah hari bersama komuniti Sikh di Gurdwara Sahib, Selayang Baru)

BATU CAVES, 8 November - Isu kesesakan parkir kereta di Gurdwara Sahib Selayang antara perkara yang diberi perhatian calon Barisan Nasional (BN) Parlimen Gombak, Datuk Megat Zulkarnain Omardin.Beliau komited untuk memindahkan rumah ibadat itu ke satu kawasan yang lebih sesuai bagi menangani isu berkenaan.Jelasnya, masalah yang dihadapi itu berpunca daripada kawasan yang sempit biar pun jumlah komunitinya semakin bertambah."Ada cadangan untuk mereka nak berpindah ke tempat yang baharu tapi ini masih peringkat awal lagi, sekiranya itu berlaku selepas pilihan raya ini kita akan tengok bagaimana kita boleh membantu mereka untuk mendapatkan tempat yang lebih sesuai untuk mereka menjalankan aktiviti-aktiviti keagamaan dan juga aktiviti macam hari ini mereka menyambut satu perayaan yang penting jadi mereka perlukan persekitaran yang sangat kondusif," kata beliau ketika ditemu bual Berita RTM selepas majlis makan tengah hari bersama komuniti Sikh di Gurdwara Sahib, Selayang Baru, di sini hari ini.

(Antara komuniti Sikh yang hadir pada majlis makan tengah hari bersama calon Barisan Nasional (BN) Parlimen Gombak, Datuk Megat Zulkarnain Omardin.

Tambah Megat Zulkarnain, isu tiada peruntukan tetap juga turut diberi perhatian bagi memudahkan kaum sikh di parlimen berkenaan menjalankan upacara keagamaan mereka.Jaminan penyelesaian isu yang dihadapi itu turut disambut baik komuniti Sikh di Selayang Baru."Isu kita sekarang ini tempat kita terlampau terpencil, jadi kita ada masalah parkir, jadi keluasan gurdwara itu ok tapi kita tak boleh nak sediakan untuk letak kereta, jadi bila orang awam datang untuk sembahyang tak ada tempat nak 'parking', tanah yang belakang itu bukan tanah kita, itu tanah 'developer' (pemaju)," jelas Inderjit Singh.


Penduduk terjejas banjir di Kelantan sedikit berkurangan

RANTAU PANJANG, 8 November - Jumlah penduduk terjejas banjir di Kelantan menyaksikan sedikit berkurangan apabila seramai 32 orang daripada 6 keluarga dipindahkan ke satu Pusat Pemindahan Sementara (PPS) setakat pukul 4 petang tadi. Ia hanya membabitkan daerah Pasir Mas dan fenomena air termenung juga menyukarkan penduduk terjejas banjir untuk pulang lebih awal. Menurut Portal InfoBencanaBanjir JKM, hanya satu PPS dibuka membabitkan Sekolah Kebangsaan (SK) Tok Deh yang menempatkan 32 penduduk terjejas banjir daripada enam keluarga di daerah Pasir Mas.

Sementara itu, berdasarkan Laman Web Rasmi public infobanjir Jabatan Pengairan dan Saliran (JPS), setakat pukul 11 pagi tadi, dua sungai di negeri itu mencatatkan aras melebihi tahap amaran iaitu Sungai Golok di Rantau Panjang dan Sungai Kelantan di Kampung Temangan, Machang.


Cadangan pemberian cuti khas sebelum hari pengundian pada PRU15 dipertimbang - PM

BERA, 8 November - Perdana Menteri akan mempertimbangkan cadangan pemberian cuti khas sebelum hari pengundian bagi memudahkan pergerakan pengundi pada Pilihan Raya Umum ke-15 (PRU15).Perdana Menteri Datuk Seri Ismail Sabri Yaakob berkata, cadangan itu pernah dibincangkan selepas pembubaran Parlimen pada 10 Oktober lepas.“Kita tunggu sahaja jika ada pengumuman daripada saya (cuti khas)… kita akan kaji. Sejak mula bubar, kita dah bincang perkara ini, cuma timing itu… Insya-Allah, tunggulah apa pengumuman yang penting, yang mungkin banyak lagi," katanya selepas menghadiri Kenduri Rakyat Bersama Komuniti di Kampung Bohor Baru, di sini. Beliau yang juga calon Barisan Nasional (BN) Parlimen Bera itu berkata demikian ketika ditanya sama ada kerajaan akan mengumumkan cuti sehari atau selepas hari pengundian ekoran ramai merungut tergesa-gesa untuk pulang untuk mengundi pada waktu cuti hujung minggu sahaja.

Sebelum ini Kongres Kesatuan Pekerja-Pekerja Di Dalam Perkhidmatan Awam (Cuepacs) mencadangkan kerajaan mengisytiharkan 18 November sebagai cuti umum khas untuk memudahkan pergerakan rakyat Malaysia ke lokasi mengundi pada 19 November ini.Presidennya Datuk Adnan Mat berkata walaupun tarikh mengundi jatuh pada Sabtu, cuti umum tambahan sehari lebih awal itu wajar diberikan memandangkan ramai rakyat Malaysia tidak mengundi di lokasi mereka bekerja.


Polis KL tubuh pasukan khas, pantau perjalanan PRU15

(Penguat kuasa termasuk polis ketika mengawal sekitar Pusat Penamaan Calon Parlimen Pandan sempena PRU15 di Dewan Majlis Perbandaran Ampang Jaya, Pandan Indah, 5 November lalu/Foto Fail BERNAMA)

KUALA LUMPUR, 8 November- Polis Kuala Lumpur menubuhkan satu pasukan khas, bagi memantau dan bertindak segera jika berlaku situasi provokasi melampau serta menggugat ketenteraman awam sepanjang tempoh menjelang PRU15.Demikian menurut Ketua Polis Kuala Lumpur, Datuk Azmi Abu Kassim.

Terdiri hampir 630 anggota, pasukan tersebut digerakkan setiap hari ke lokasi sekitar Wilayah Persekutuan Kuala Lumpur dan Putrajaya."Polis Kuala Lumpur menyediakan pasukan tertentu bagi mengambil tindakan yang cepat dan tegas ke atas sebarang perlakuan yang melanggar peraturan dan undang-undang. "Kita juga bersedia mewujudkan pasukan yang boleh memberikan bantuan kepada mana-mana pihak yang berhadapan dengan keadaan genting ataupun bencana tertentu," katanya kepada RTM.Tambah beliau sejak kempen bermula, pihaknya ada menerima beberapa aduan.Tindakan susulan akan diambil setelah mendapat butiran lengkap dan bukti yang kukuh.


Semua parti patuh peraturan kempen di Kelantan

(Calon atau penyokong di Kelantan mematuhi peraturan ditetapkan)

Kota Bharu, 8 November- Tiada insiden atau provokasi melampau dilakukan calon atau penyokong parti bertanding di Kelantan sepanjang kempen yang memasuki hari keempat.

Ketua Polis Kelantan, Datuk Muhamad Zaki Harun berkata mereka mematuhi peraturan ditetapkan.

Tambah Muhamad Zaki, setakat ini pihaknya telah menerima permohonan 72 permit di seluruh negeri itu untuk mengadakan kempen dan ceramah pilihan raya.

Daripada jumlah berkenaan, enam permohonan diterima pada hari pertama diikuti 23 permohonan pada hari kedua dan 43 permohonan diterima semalam.

(Polis Kelantan turut menugaskan 16 pasukan pemantau dan pasukan cantas untuk meninjau lokasi ceramah)

"Calon-calon diminta mendapatkan permit daripada polis jika mahu mengadakan majlis ceramah. Calon juga diminta tidak menimbulkan isu-isu sensitif terutama jika bersikap perkauman untuk mengelak perkara tidak diingini berlaku. Setakat ini tiada perkara sedemikian berlaku," katanya kepada pemberita di Kota Bharu, Kelantan.

Polis Kelantan turut menugaskan 16 pasukan pemantau dan pasukan cantas untuk meninjau lokasi ceramah mengikut permit yang dipohon oleh parti terbabit.

Seramai 4,000 pegawai dan anggota polis negeri juga ditugaskan untuk membuat pemantauan sepanjang proses PRU15 ini.

Jumlah tersebut juga mungkin akan ditambah dari masa ke masa dengan bantuan daripada Ibu Pejabat Polis Bukit Aman.


Guru perlu perbaharui semangat dan iltizam setiap masa

ALOR SETAR, 8 November - Guru di Kedah disaran memperbaharui semangat dan iltizam pada setiap masa, berfikiran terbuka dan berpandangan jauh dalam melaksanakan tugas yang diamanahkan.  Justeru itu Sultan Kedah, Al Aminul Karim Sultan Sallehuddin al marhum Sultan Badlishah menyeru warga pendidik menggunakan ruang dan peluang untuk terus cekal, menimba ilmu dalam membina generasi baharu.  Titah baginda zaman berubah, sosio budaya semakin mencabar, cara berfikir perlu terarah, medium informasi pelbagai arah.  "Sejarah telah membuktikan bahawa, kegemilangan sesebuah negara bergantung kepada kecemerlangan rakyatnya, dan insan yang berperanan besar mewujudkan kegemilangan tersebut ialah mereka yang bergelar guru," titah baginda.

(Tuanku Al Aminul Karim Sultan Sallehuddin bertitah padaMajlis Sambutan Hari Guru Peringkat negeri Kedah, di sini)

Bertepatan tema Hari Guru pada tahun ini, “Guru Tunjang, Sekolah Sejahtera”, baginda bertitah guru bukan sahaja berperanan dan berfungsi menyampaikan ilmu kepada murid.Malah, guru juga perlu memastikan murid yang lahir daripada sistem pendidikan, mempunyai sahsiah serta daya saing yang tinggi, melalui penjiwaan amalan baik yang diterapkan di sekolah secara semula jadi.


Kerajaan negeri sedia 100 unit Rumah Rakyat Pahang untuk orang asli

(Rumah Rakyat Pahang berharga RM75,000 seunit, adalah kesinambungan projek bantuan kediaman)

LIPIS, 8 November- Bermula tahun hadapan, kerajaan Pahang akan menyediakan 100 unit Rumah Rakyat Pahang (RRP) untuk masyarakat orang asli di seluruh negeri itu.

Menteri Besar Pahang, Datuk Seri Wan Rosdy Wan Ismail berkata pihaknya memperuntukkan RM7.5 juta untuk tujuan itu.

Rumah berharga RM75,000 seunit itu, adalah kesinambungan projek bantuan kediaman, sebelum ini diberikan mengikut Parlimen dan Dewan Undangan Negeri (DUN) kepada golongan sasar. Projek itu kini diperluaskan kepada masyarakat orang asli.

Projek RRP itu telah dibentangkan dalam Bajet 2023, akan mula dilaksanakan bermula tahun hadapan.

(Rumah Rakyat Pahang akan diberi mengikut agihan serta keperluan)

"Kerajaan negeri memberi rumah percuma 100 unit untuk masyarakat orang asli di Pahang. Rumah bernilai RM75,000 itu telah diluluskan. Ia akan diberi mengikut agihan serta keperluan," kata Wan Rosdy selepas program ramah mesra bersama-sama pengundi orang asli Pos Betau di Dewan Orang Ramai RPS Betau di sini.

Dalam pada itu, beliau turut memaklumkan, Kerajaan Persekutuan telah meluluskan untuk menaik taraf Sekolah Model Khas Komprensif 9 di Pos Betau kepada sekolah K11 (Sekolah Model Khas Komprehensif 11).

Ia bagi membolehkan anak-anak komuniti itu mengikuti pendidikan selama 11 tahun iaitu enam tahun di peringkat rendah manakala lima tahun di peringkat menengah.

Sebelum ini, pelajar Orang Asli hanya dapat mengikuti pelajaran sehingga tingkatan 3 di sekolah berkenaan namun perlu tinggal di asrama sekolah lain sekiranya meneruskan pengajian di tingkatan 4 dan 5. Asrama itu terletak di Sungai Koyan dan Pos Lanar di Cameron Highlands.


90 peratus masalah banjir Melaka berjaya diselesaikan

AYER MOLEK, 8 November- Melaka berjaya menyelesaikan hampir 90 peratus masalah banjir di kira-kira 124 lokasi panas di negeri itu, bagi tempoh Januari sehingga kini. Exco Kerja Raya, Pengangkutan, Kemudahan Awam, Infrastruktur dan Pengurusan Banjir Negeri, Datuk Rahmad Mariman memaklumkan penyelesaian, antaranya melalui Projek RancanganTebatan Banjir (RTB) yang menelan kos hampir RM1 bilion.Kosnya ditanggung kerajaan Persekutuan dan kerajaan negeri.  Bagaimanapun, terdapat 24 kawasan panas baharu yang dikenal pasti melalui pemerhatian dan aduan daripada peringkat Jawatankuasa Pembangunan dan Keselamatan Kampung (JPKK), Ahli Dewan Undangan Negeri (Adun) serta agensi dan jabatan yang berkenaan.  "Pihak JPS dan juga jabatan-jabatan lain yang terlibat dalam pengurusan banjir seperti pejabat daerah, pihak berkuasa tempatan, juga JKR telah bersama-sama mengenal pasti 124 hotspot banjir negeri Melaka iaitu 59 lokasi di Melaka Tengah, 23 di daerah Alor Gajah dan 42 lokasi hotspot banjir di daerah Jasin."Sementara itu, ada dua jawatan kuasa yang telah ditubuhkan oleh kerajaan negeri Melaka, pertama jawatankuasa pengurusan banjir negeri Melaka yang saya pengerusikan bersama agensi-agensi yang lain. Kedua adalah jawatankuasa hotspot banjir negeri Melaka yang dipengerusikan oleh Setiausaha Kerajaan Negeri."Jawatankuasa ini termasuk semua Adun tidak kira kerajaan ataupun Adun bukan kerajaan, makna ada dua jawatan kuasa menangani isu banjir ini...membuktikan betapa seriusnya kita menangani isu berkenaan," katanya.

Beliau menyatakan demikian pada sidang media khas berkenaan banjir di Melaka di Japerun Ayer Molek, di sini. Dalam pada itu, katanya melalui Projek Mitigasi Banjir Agensi dan Jabatan, sebanyak 332 kawasan panas banijir telah dan sedang dalam proses penyelesaian. Daripada jumlah itu, Melaka Tengah 139 kawasan, Jasin 117 dan Alor Gajah 76.


Tiada laporan baharu berhubung penjualan PerantiSiswa

SUNGAI BULOH, 8 November - Tiada laporan baharu yang diterima berhubung penjualan peranti  bawah Program PerantiSiswa Keluarga Malaysia setakat ini.

Menteri Komunikasi dan Multimedia  Tan Sri Annuar Musa bagaimanapun berkata, pemantauan akan terus dilaksanakan kepada pelajar yang telah menerima peranti berkenaan.

Jelas Annuar, tindakan menjual peranti siswa tersebut boleh dikesan dengan mudah. "Kita tahu kalau ia dijual peranti itu tidak berada di kampus. Ia diedarkan merata-merata setiap hari. Kita tahu dan kita pantau. Kita tahu jika ada yang telah salah gunakan. Musim belajar, peranti sepatutnya berada di kampus, jadi kita tahu, kita boleh periksa,' katanya.Beliau menjelaskan kepada media selepas menyampaikan peranti komuniti kepada wakil komuniti Sungai Buloh di Pusat Ekonomi Digital Keluarga Malaysia Saujana Utama.

Annuar turut merakamkan penghargaan kepada mahasiswa yang telah menerima peranti siswa dan digunakan sebaik mungkin untuk tujuan pendidikan.

Daripada 300,000 peranti siswa yang telah diluluskan, terdapat 14 kes penjualan peranti berkenaan, yang telah dikenal pasti setakat ini.

Beliau, terdahulu, menyampaikan peranti komuniti kepada wakil komuniti Sungai Buloh di Pusat Ekonomi Digital Keluarga Malaysia Saujana Utama.

Annuar turut merakamkan penghargaan kepada mahasiswa yang telah menerima peranti siswa dan diharap digunakan sebaik mungkin bagi tujuan pendidikan.

Dalam perkembangan lain meskipun menerima banyak tawaran daripada parti politik lain, penyandang kerusi parlimen Ketereh itu menegaskan beliau tidak akan membelakangkan UMNO.

Jelas Annuar, perjuangannya dalam UMNO tetap diteruskan tetap akan diteruskan walaupun tidak dicalonkan pada Pilihan Raya Umum Ke-15 (PRU15).

"Macam saya pun terima banyak tawaran. Tetapi saya perlu fikirkanlah, adakah saya rela keluar daripada parti. Orang tuduh macam-macam tetapi saya redha tidak bertanding. 'Im not going give up party' . Sebab saya berjuang selama ini bergesel dengan orang berbeza pendapat sebab saya fikir apa yang baik untuk parti," kata Annuar di sini.Tambahnya UMNO terus menjadi medan untuk beliau memperjuangkan isu rakyat dan negara. Sebelum ini, UMNO telah mengugurkan keahlian beberapa ahli UMNO yang bertindak menjadi calon PRU15 walaupun tidak dicalonkan oleh UMNO.


TH anjur Muzakarah Haji Peringkat Kebangsaan ke-39

SEPANG, 8 November - Majlis Perasmian Muzakarah Haji Peringkat Kebangsaan (MHPK) Kali Ke-39 diadakan sebagai persediaan musim Haji 1444H . Muzakarah Haji kali ini bagi membincangkan isu berkaitan bimbingan serta hukum-hakam ibadat haji yang timbul semasa musim haji 1443H lalu.Pengerusi Tabung Haji (TH), Tan Sri Azman Haji Mokhtar berkata, selain mencari penyelesaian terbaik berkaitan ibadat haji, umrah dan ziarah serta memberi peluang kepada para Pengkursus Ibadat Haji Tanah Air (PEKTA) dan ilmuan agama seluruh negara untuk berkumpul berkongsi ilmu dan pengalaman menetapkan keseragaman hukum-hakam."Semua resolusi yang akan dihasilkan daripada Muzakarah ini diharap akan benar-benar difahami oleh para PEKTA dan seterusnya disampaikan kepada semua bakal haji dengan sejelas- jelasnya semasa kursus-kursus haji di tanah air lagi."MHPK juga akan dapat menyelaraskan kefahaman bersama ahli Jawatankuasa Penasihat Ibadat Haji bagi persediaan untuk penyampaian lebih berkesan kepada bakal-bakal haji dan umat Islam negara seluruhnya tentang konsep dan pengertian istito’ah secara mudah dan berterusan,"kata Azman dalam satu kenyataan.

Beliau turut berkata, bilangan jemaah haji musim haji 1444H tahun hadapan diharap dapat kuota penuh iaitu 31,600 orang berbanding hanya 14,306 orang pada tahun ini.Sesi Penilaian Prestasi Operasi Haji 1443H (Post-Mortem) dan Kelas Intensif Tafaqquh Haji dan Umrah bagi PEKTA juga telah dijalankan di seluruh negara pada bulan Oktober lalu.Manakala Kursus Asas Haji 1444H dijadualkan bermula pada 25 November 2022 secara bersemuka di 218 masjid-masjid terpilih selepas selesainya MPHK.Muzakarah Haji yang bertemakan ‘Akidah Sejahtera Asas Kemabruran Haji’ berlangsung selama tiga hari bermula dari 7 hingga 9 November ini , bertempat di Movenpick Hotel & Convention Centre KLIA.


MetMalaysia keluar amaran ribut petir di tujuh negeri

KUALA LUMPUR, 8 November-  Ribut petir, hujan lebat serta angin kencang dijangka berlaku di tujuh negeri sehingga pukul 4.00 petang ini. Menurut amaran yang dikeluarkan Jabatan Meteorologi Malaysia (MetMalaysia), negeri terlibat ialah keseluruhan Perak dan Kedah meliputi Kuala Muda, Sik, Baling, Kulim dan Bandar Baharu.Turut terlibat Seberang Perai Utara, Seberang Perai Tengah dan Seberang Perai Selatan di Pulau Pinang; Cameron Highlands, Jerantut, Maran dan Bera (Pahang) serta Segamat, Batu Pahat dan Kluang di Johor.Di Sarawak pula kawasan terbabit adalah Serian, Samarahan, Sri Aman, Betong, Sarikei dan Miri selain Subis, Beluru dan Marudi.

Sementara itu, di Sabah melibatkan Kuala Penyu, Beaufort, Nabawan dan Tambunan di bahagian Pedalaman selain Pantai Barat, Tawau serta di Kudat (Kota Marudu).


Klinik Komuniti Saujana Utama, Sungai Buloh perlu penambahbaikan- Khairy

SUNGAI BULOH, 8 November- Klinik Komuniti Saujana Utama di Sungai Buloh perlu penambahbaikan bagi meningkatkan kualiti perkhidmatan kesihatan.

Menteri Kesihatan, Khairy Jamaluddin berkata perkhidmatan Klinik Komuniti adalah sangat penting bagi masyarakat setempat. "Sebenarnya Klinik Komuniti kita tidak ada kemudahan untuk ibu dan anak dan ini antara Klinik Komuniti yang menyediakan perkhidmatan ibu dan anak. Tetapi jelas kalau kita lihat di sini, ruang yang disediakan tidak mencukupi.

"Klinik ini ditubuhkan sebagai Klinik Satu Malaysia pada ketika dahulu, dijenamakan semula sebagai Klinik Komuniti dan Klinik Komuniti ini, sebenarnya tujuannya ditubuhkan bukanlah untuk perkhidmatan ibu dan anak, tetapi jelas di Saujana Utama bahawa memang ada keperluan untuk klinik yang lebih besar, walaupun ada klinik swasta di sini.Beliau berkata demikian kepada media selepas mengadakan lawatan ke Klinik Komuniti tersebut. Terdahulu, Khairy juga memaklumkan akan meningkatkan kualiti perkhidmatan kesihatan di Sungai Buloh termasuk Hospital Sungai Buloh.


Pusat Pemindahan Sementara (PPS) Temerloh ditutup

PAHANG, 8 November- Pusat Pemindahan Sementara (PPS) Sekolah Kebangsaan Desa Bakti, Temerloh, ditutup sepenuhnya pada pukul 11 pagi tadi, susulan banjir kilat yang melanda kawasan itu telah surut.  Menurut kenyataan dikeluarkan Angkatan Pertahanan Awam Malaysia (APM) Pahang, kesemua 157 penduduk daripada 43 keluarga terjejas yang ditempatkan di PPS terbabit telah dibenarkan kembali ke kediaman masing-masing.

Semalam, pihaknya dimaklumkan mengenai kejadian banjir kilat di Taman Mentakab Indah, Temerloh, pada pukul 10 malam, sebelum PPS terbabit mula dibuka, pukul 1.30 pagi.  Dalam pada itu, 23 penduduk terjejas masih ditempatkan di PPS Sekolah Menengah Agama Al Falah, Raub, setakat pukul 1 tengahari tadi.  Tujuh keluarga terbabit dipindahkan ekoran kejadian banjir kilat yang melanda Kampung Batu Talam Tengah, kira-kira jam 11.30 malam semalam.


Karnival #Keluarga Malaysia: Anak Muda Gegor Bera, tawar pelbagai acara khas

BERA, 8 November- Penganjuran Karnival #Keluarga Malaysia: Anak Muda Gegor Bera, Sabtu ini dijangka bakal menghimpunkan lebih 2,000 belia dari Parlimen Bera dan kawasan berhampiran.

Perdana Menteri, Datuk Seri Ismail Sabri Yaakob dijadual merasmikan karnival, yang menawarkan pelbagai acara khas untuk golongan belia.

Pengerusi Miat Quadra E-Sport Club, Mohamad Lukman Afiq Mohamad Faizal memberitahu, terdapat tiga acara utama, iaitu pertandingan e-sukan Santai e-Games, JaminKerja dan konsert Keluarga Malaysia.

(Pengerusi Miat Quadra E-Sport Club, Mohamad Lukman Afiq Mohamad Faizal)

Bagi acara Santai e-Games, khusus untuk mencungkil dan menyerlahkan bakat hebat anak muda dalam bidang e-sukan di Bera.

"Pendaftaran telah dibuka dari semalam hingga hari ini. Hari ini adalah terakhir untuk pendaftaran. Buat masa ini, kami telah mengumpul sebanyak 38 pasukan.

"Pada peringkat akhir, kita hanya mengumpul sebanyak 18 pasukan yang berlangsung di Dewan Konvensyen Bera", katanya dalam sidang media di Pusat Media Parlimen Bera, Padang Luas Bera.

Karnival bakal berlangsung sehari di Dewan Konvensyen Majlis Daerah Bera, bermula 9.00 pagi hingga 11.00 malam turut menawarkan pelbagai hadiah menarik kepada pengunjung.


PRU15: RTM main peranan penting salur maklumat, berita sahih

JOHOR BAHRU, 8 November- Radio Televisyen Malaysia (RTM) sentiasa memainkan peranan penting dalam menyalurkan maklumat serta berita sahih semasa musim Pilihan Raya Umum Ke-15 (PRU15).  Bukan sahaja melalui medium konvensional seperti televisyen dan radio, malah RTM kini aktif menerusi platform media sosial antaranya Instagram dan Tiktok.  EXCO Perumahan dan Kerajaan Tempatan Johor, Datuk Mohd Jafni Mohd Shukor menyambut baik perubahan yang dilakukan RTM bagi menarik minat golongan muda dalam mendapatkan maklumat. "RTM secara keseluruhan sangat baik, berbanding kadang ada media yang mencetuskan provokasi, kadang orang suka, tapi hakikatnya separuh betul separuh tidak."RTM ini dikenali sebagai media arus perdana yang lebih jujur, itu kekuatan RTM pada saya secara peribadi," katanya, di sini.

(Datuk Mohd Jafni diberikan penerangan dalam lawatan ke Pusat Operasi PRU15 di RTM Johor)

Beliau sebelum itu mengadakan lawatan ke Pusat Operasi PRU15 di RTM Johor. Seramai 20 kakitangan RTM daripada pelbagai unit ditugaskan bagi mendapatkan maklumat terperinci mengenai PRU15, khususnya berkaitan calon-calon yang bertanding di 26 parlimen di Johor.


DSV mengaku tidak bersalah

SEPANG, 8 November - Seorang Usahawan kosmetik dihadapkan ke Mahkamah Sesyen Sepang atas kesalahan membuat hantaran komunikasi bersifat sumbang dalam satu video muzik, April lalu.  Tertuduh, Datuk Seri Vida, atau nama sebenarnya, Hasmiza Othman berusia 51 tahun itu dilihat tiba di perkarangan kompleks berkenaan pada pukul 9.50 pagi tadi. Bagaimanapun beliau mengaku tidak bersalah selepas pertuduhan dibacakan terhadapnya di hadapan Hakim Ahmad Fuad Othman.

(Datuk Seri Vida atau nama sebenarnya, Hasmiza Othman berusia 51 tahun, mengaku tidak bersalah selepas pertuduhan dibacakan terhadapnya di hadapan Hakim Ahmad Fuad Othman)

Mengikut pertuduhan, Datuk Seri Vida didakwa dengan menggunakan akaun YouTube ‘DSV Entertaiment’ secara sedar membuat dan memulakan penghantaran komunikasi iaitu video yang sumbang sifatnya dengan niat untuk menyakitkan hati orang lain.  Hantaran itu didakwa dilakukan pada 29 April lalu yang kemudian telah dilihat pukul 11.06 pagi pada 5 Mei lalu di Suruhanjaya Komunikasi dan Multimedia Malaysia(SKMM), Cyberjaya.  Berikutan itu pertuduhan dikemukakan mengikut Seksyen 233 (1)(a) Akta Komunikasi dan Multimedia 1998 dan boleh dihukum bawah Seksyen 233(3) akta sama, yang membawa hukuman denda tidak melebihi RM50,000 atau penjara maksimum setahun atau kedua-duanya jika sabit kesalahan.  Hakim kemudiannya membenarkan Datuk Seri Vida diikat jamin sebanyak RM5,000 dengan seorang penjamin dan menetapkan 7 Disember depan untuk serahan dokumen.


Bantuan KPLB berjaya tingkat taraf sosioekonomi masyarakat

PADANG TERAP, 8 November- Bantuan melalui Kementerian Pembangunan Luar Bandar (KPLB) berjaya membantu meningkatkan taraf sosioekonomi masyarakat di kawasan luar bandar.Projek tanaman pisang yang diusahakan oleh penduduk-penduduk di Kampung Baru Padang Sanai kini telah membuahkan hasil.Pengerusi Jawatankuasa Pembangunan dan Keselamatan Kampung, JPKK Kampung Baru Padang Sanai, Sulaiman Che Daud berkata, pada peringkat permulaan, sebanyak 9,000 pokok pisang ditanam di kawasan itu.

(Pengerusi Jawatankuasa Pembangunan dan Keselamatan Kampung, JPKK Kampung Baru Padang Sanai, Sulaiman Che Daud)

Beliau berkata, projek tersebut telah mengeluarkan hasil yang cukup baik.Katanya, sepanjang mengusahakan tanaman pisang, mereka terpaksa berdepan dengan pelbagai cabaran dan rintangan termasuk persaingan, pemasaran dan serangan penyakit.“Namun kami sangat bersyukur kerana mendapat kerjasama yang sangat baik daripada agensi kerajaan seperti Jabatan Pertanian, KEDA (Lembaga Kemajuan Wilayah Kedah) dan rakan-rakan yang terlibat dalam industri tanaman pisang.”Jelas Sulaiman, dengan adanya projek tersebut, ia memberi peluang kepada anak-anak tempatan termasuk golongan muda untuk bekerja dan memperoleh pendapatan sekaligus dapat menyara kehidupan mereka. “Untuk pisang setakat sekarang projek sulung disini, untuk kawasan ini saja projek pertama ini sebanyak 9,000 pokok yang diusahakan oleh saudara Arman nilah, jadi insya-Allah bila dah ada kawasan baru kita akan tambah lagi. Pengeluaran dia alhamdulillah menggalakkan, dari segi cabaran semasa itu memang adalah, persaingan, pemasaran, penyakit. Kita ada mendapat khidmat kaunseling daripada pihak Jabatan Pertanian, KEDA. Maknanya orang kata ada antara jabatan-jabatan berkaitan dan rakan-rakan yang terlibat dalam industri yang sama.” katanya ketika ditemui di sini.Sementara itu, Menteri Pembangunan Luar Bandar, Datuk Seri Mahdzir Khalid berkata, seramai 10,350 peserta Lembaga Kemajuan Wilayah Kedah, KEDA menerima bantuan berjumlah RM6.4 juta untuk meningkatkan pendapatan peserta yang terlibat pada tahun 2022 dibawah naungan kementerian.Katanya, beliau akan sentiasa menyokong inisiatif rakyat di Padang Terap yang ingin memajukan keadaan ekonomi mereka.


Banjir: Lima PPS dibuka, melibatkan tiga negeri

KUALA LUMPUR, 8 November- Lima Pusat Pemindahan Sementara (PPS) dibuka setakat ini, melibatkan tiga negeri iaitu Johor, Kelantan dan Pahang.PPS tersebut menempatkan 112 penduduk terjejas banjir daripada 31 keluarga.Menurut Info Bencana Jabatan Kebajikan Masyarakat, tiga PPS dibuka di Johor, iaitu Balai Raya Gemereh Empat,Balairaya Kampung Kuala Paya dan Dewan Komuniti Kampung Tasek, Segamat.Seramai 57 penduduk daripada 18 keluarga berlindung di ketiga-tiga PPS berkenaan.Manakala di Kelantan pula, satu PPS masih dibuka iaitu Sekolah Kebangsaan (SK) Tok Deh. Tiga PPS yang dibuka sebelum ini telah ditutup.PPS terlibat menempatkan 32 penduduk terjejas banjir daripada 6 keluarga. Sementara itu, di Pahang, 23 penduduk terjejas daripada 7 keluarga kini berlindung di PPS Sekolah Menengah Agama Al-Fallah Batu Talam.

(Lima PPS dibuka, melibatkan tiga negeri)


UCF serlah bakat, potensi mahasiswa

SINTOK, 8 November- UUM Cultural Festival (UCF) 2022 memberi peluang kepada mahasiswa Universiti Utara Malaysia (UUM) menyerlahkan bakat dan potensi selain memastikan kegemilangan seni dan memperkasakan kemahiran insaniah.Dekan Hal Ehwal Pelajar, Dr. Kamarul Azman Khamis berkata, aktiviti yang berbentuk bukan akademik amat penting dalam mentransformasi potensi, kreativiti, bakat, inisiatif dan tanggungjawab sosial mahasiswa.Melalui aktiviti kebudayaan, pelajar menimba pelbagai pengetahuan dan pengalaman yang melibatkan pengurusan, perundingan, disiplin, komunikasi dan hubungan etnik yang memberi nilai tambah kepada diri mereka.

“Saya percaya bahawa Pusat Budaya dan Seni (PBS) UUM sentiasa proaktif dan berusaha untuk menjadi Peneraju Mahasiswa Berbudaya dan terbukti apabila berjaya menganjurkan UUM Cultural Festival buat kali yang ke-11 tahun ini.“Tahniah! Terima kasih juga kepada rakan strategik, penaja dan karyawan seni, khususnya dalam memberi inspirasi kepada PBS untuk melahirkan mahasiswa holistik melalui kegiatan kebudayaan dan kesenian,” katanya ketika merasmikan Majlis Penutup UUM Cultural Festival (UCF) 2022 di Sintok.Festival yang berlangsung selama lima hari itu menobatkan INASIS INASIS MAS dan TNB sebagai Johan Keseluruhan diikuti INASIS Yayasan Al Bukhari dan Bank Muamalat sebagai Naib Johan manakala tempat ketiga oleh NASIS SME Bank.Jelas Dr Kamarul Azman, bagi memperkasakan lagi agenda melahirkan mahasiswa bersifat holistik, prakarsa kreativiti sedang dilaksanakan di PBS melalui beberapa siri program pengukuhan dengan 82 program telah dijalankan dengan mengintegrasikan elemen kreativiti dan inovasi.Seterusnya, bagi meningkatkan kesediaan kerjaya pelajar supaya mereka mampu menghadapi cabaran, lapan program disusun dengan menjurus kepada pensijilan profesional dan sijil kompetensi yang kesemua program ditawarkan pada tahun ini.Tambahnya lagi, 25 program meningkatkan kemahiran, memperkukuh kemahiran, mempelbagai kemahiran turut dijalankan pada tahun ini dan telah dilaksanakan.


Tram inisiatif penambahbaikan sistem pengangkutan di Melaka

MELAKA, 8 November- Hasrat menjadikan Tram sebagai antara pengangkutan awam di Melaka akan diteruskan.  Menteri Pengangkutan, Datuk Seri Dr Wee Ka Siong berkata, cadangan itu pernah dibentangkan oleh pihak kerajaan negeri Melaka sebelum ini dan ianya akan diteruskan sebagai inisiatif untuk menambahbaik sistem pengangkutan awam di negeri itu.

(Menteri Pengangkutan, Datuk Seri Dr Wee Ka Siong ada sidang media selepas menyantuni pengundi di tapak pasar malam Lereh dan Tokong Hock Seng Keng, Melaka)

Katanya, sekiranya perancangan pembinaan tram itu ditangguhkan ia pasti akan memberi kesan kepada sistem pengangkutan Melaka selepas ini.  "Kita perlukan mandat yang lebih besar untuk mendapat kepercayaan, kemudian kita dapat merencana dengan baik untuk kebaikan rakyat, sama juga kalau kita kata sistem pengangkutan awam bukan itu sahaja, bagaimana saya melihat negeri Melaka ini bas henti-henti perlu ada satu program transformasi iaitu Program Transformasi Perkhidmatan Bas Berhenti-Henti (SBST) untuk bas henti-henti kalau tidak ada pengusaha yang sanggup untuk memberi perkhidmatan bas yang terbaik itu, ini juga antara agenda kita kalau kita hendak buat tram tiada masalah," katanya selepas menyantuni pengundi di tapak pasar malam Lereh dan Tokong Hock Seng Keng, di sini, malam tadi.  Hadir sama, calon BN Parlimen Tangga Batu, Datuk Lim Ban Hong, calon BN Kota Melaka, Kon Qi Yao dan calon BN Alor Gajah, Shahril Sufian Hamdan.  Mengulas lanjut beliau berkata, mandat yang diberikan rakyat juga memainkan peranan besar bagi kejayaan merealisasikan perancangan tersebut.


Anggota polis maut dalam kemalangan

PULAU PINANG, 8 November- Seorang anggota polis maut selepas motosikal yang ditunggangnya melanggar sebuah Toyota Hilux di Jambatan Pulau Pinang awal pagi ini.  Dalam kejadian di lokasi KM 5.3 Jambatan Pulau Pinang, mangsa Koperal Abu Talib Sarif yang bertugas bersama Unit D9 di IPK Pulau Pinang dipercayai sedang dalam perjalanan pulang ke rumah.

Beliau yang ditugaskan menjaga kawasan Parlimen Bukit Mertajam meninggal di lokasi selepas bertembung dengan kereta jenis Toyota Hilux.  Kejadian disahkan Ketua polis Daerah Seberang Perai Tengah, Asisten Komisioner Tan Cheng San.  Kes disiasat dibawah Seksyen 41(1) Akta Pengangkutan Jalan 1987.


FELDA sasar kutipan RM30 juta sumbangan waqaf

TERENGGANU, 8 November- Lembaga Kemajuan Tanah Persekutuan (FELDA) mensasarkan kutipan sehingga RM30 juta menerusi sumbangan Waqaf FELDAsehingga Disember tahun ini.  Pengerusi Kemajuan Tanah Persekutuan, Tan Sri Idris Jusoh berkata, setakat 6 Oktober lalu, sebanyak RM25.75 juta berjaya dikutip hasil sumbangan daripada peneroka dan pelbagai agensi dibawah FELDA sejak diperkenalkan November tahun lalu.  Tan Sri Idris Jusoh, sejak Januari lalu, menerusi Program Sedekah RM300 di bawah Waqaf FELDA, berjaya mengutip sebanyak RM7.7 juta daripada peneroka dan kutipan dana ini masih berterusan.

(Pengerusi Kemajuan Tanah Persekutuan, Tan Sri Idris Jusoh)

"Bagi saya, yang terpenting ialah minda peneroka, kalau dahulunya golongan peneroka yang sentiasa meminta-minta.. sekarang kita lihat peneroka lebih menjadi masyarakat yang suka memberi, tahun lalu kita kutip sedekah RM300 sebanyak RM9.9 juta, tahun ini kita kutip RM7 juta dan waqaf FELDA dan masih bertambah lagi, dan saya lihat peneroka telah banyak berubah ini yang saya hendak lihat dan dikatakan kita boleh berubah, kita boleh berubah masa depan kita," katanya.Sementara itu, Tan Sri Idris Jusoh berkata, pihaknya akan menubuhkan satu jawatankuasa khas bagi memantau dan menyelaras penggunaan dana Waqaf FELDA tersebut.  Menurut Tan Sri Idris Jusoh, dana wakaf korporat tersebut tidak boleh digunakan secara terus dan ia akan memasukkan kembali 60% daripada dana itu untuk dikembangkan dan selebihnya akan dimanfaatkan untuk pendidikan dan kebajikan serta kemiskinan.  Beliau berkata demikian kepada pemberita selepas merasmikan Program Jom Masuk Rancangan, yang diadakan di Dewan Serbaguna FELDA Neram Dua, yang turut dihadiri Pengerusi Lembaga Kemajuan Terengganu Tengah (Ketengah), Datuk Seri Ahmad Said.


Korea Utara nafi dakwaan AS, Pyongyang bekal peluru kepada Rusia

SEOUL, 8 November- Korea Utara menyangkal dakwaan oleh Amerika Syarikat (AS) bahawa Pyongyang membekalkan peluru artileri kepada Moscow untuk perangnya di Ukraine.Teguran itu dibuat di tengah-tengah ketegangan yang memuncak di semenanjung Korea selepas beberapa siri ujian senjata dilakukan Korea Utara minggu lalu."Baru-baru ini, AS secara berterusan menyebarkan khabar angin urus niaga senjata yang tidak berasas antara DPRK dan Rusia," kata Naib Pengarah Hal Ehwal Luar Tentera Kementerian Pertahanan Negara Korea Utara dalam satu kenyataan.Menurut kenyataan itu lagi, Korea Utara menyifatkan khabar angin tersebut sebagai sebahagian percubaan bermusuhan AS untuk memburukkan imej DPRK di peringkat antarabangsa."Kami sekali lagi menjelaskan bahawa kami tidak pernah melakukan urus niaga senjata dengan Rusia dan kami tidak mempunyai rancangan untuk berbuat demikian pada masa hadapan," tambah kenyataan itu.

(Tangkap layar laman sesawang agensi berita Korea Utara KCNA yang memaparkan kenyataan Kementerian Pertahanan Negara Korea Utara / Foto REUTERS)

Kenyataan tersebut menafikan dakwaan jurucakap Keselamatan Negara White House, John Kirby, Rabu lalu yang berkata artileri dari Korea Utara ke Rusia akan disembunyikan menerusi penghantaran ke Timur Tengah atau Afrika.Kirby berkata, pegawai AS tidak tahu sama ada Rusia sebenarnya telah menerima peluru itu, tetapi cuba memantau penghantaran berkenaan."Maklumat AS menunjukkan bahawa Korea Utara 'secara rahsia' membekalkan sejumlah besar peluru meriam untuk perang Rusia di Ukraine dengan cuba mengaburkan destinasi penghantaran ke negara-negara di Timur Tengah atau Afrika Utara," katanya.-AFP


Banjir di Kelantan, 28 keluarga ditempatkan di 4 PPS

PASIR MAS, 8 November - Dua jajahan di Kelantan mula dilanda banjir selepas hujan lebat berterusan menyebabkan beberapa kawasan dinaiki air.  Setakat jam 7 petang semalam, jumlah penduduk yang berpindah ke Pusat Pemindahan Sementara (PPS) seramai 125 orang melibatkan 28 keluarga di empat buah PPS.Menurut Portal Info Bencana Banjir (JKM), jajahan Pasir Mas kekal dengan satu PPS dibuka iaitu di SK Tok Deh yang menempatkan 32 penduduk daripada enam keluarga.Sementara tiga lagi di jajahan Gua Musang iaitu PPS SK Jeram Tekoh dengan 31 penduduk daripada tujuh keluarga, manakala Dewan Semai Bakti Felda Chiku 7 menempatkan 27 penduduk daripada enam keluarga dan SK Limau Kasturi Satu pula, menempatkan 35 penduduk daripada sembilan keluarga.Berdasarkan Laman Web Rasmi public infobanjir Jabatan Pengairan dan Saliran (JPS), setakat pukul 6 petang semalam, beberapa sungai utama di negeri itu menunjukkan trend menaik.

Sungai Golok di Rantau Panjang merekodkan air melepasi paras amaran iaitu 8.33 meter, manakala dua lagi melepasi paras waspada iaitu Sungai Kelantan di Kuala Krai (20.91m) dan Sungai Kelantan di Kg Temangan Machang (15.41m). Menurut Pegawai Angkatan Pertahanan Awam (APM) Daerah Pasir Mas enam keluarga di Kg Tersang terperangkap selepas air sungai melimpah ke kawasan mereka.Kawasan berkenaan hanya boleh dilalui menggunakan bot dan Kit Makanan Permulaan telah diagih kepada keluarga berkenaan oleh badan bukan kerajaan (NGO) dan APM.


108 nelayan sekitar Muar & Tangkak terima Lesen Sampan Khas bawah program pemutihan

(Datuk Onn Hafiz pada program Ramah Mesra bersama Nelayan)

MUAR, 7 November-108 Nelayan sekitar Muar dan Tangkak menerima Lesen Sampan Khas bawah Program Pemutihan Lesen Vesel, jelas Menteri Besar, Datuk Onn Hafiz Ghazi.Program tersebut akan diperluas ke seluruh Johor melibatkan lebih 700 lagi nelayan yang layak, selari hasrat kerajaan negeri menambah baik tadbir urus bagi memudahkan urusan mendapatkan lesen."Kita bersama LKIM (Lembaga Kemajuan Ikan Malaysia) dan Jabatan Perikanan Johor membantu nelayan dan ini selari dengan hasrat kerajaan negeri membaiki tadbir urus untuk bantu nelayan. Lesen hari ini seramai 108 dan keseluruhannya 700 lebih sekitar Johor," kata Onn Hafiz dalam program Ramah Mesra bersama Nelayan di Parit Payong, di sini. Seramai 50 nelayan turut menerima peralatan menangkap ikan seperti Tong Isolasi.

(Datuk Onn Hafiz di temu bual dalam program Ramah Mesra bersama Nelayan)


UMNO gugur 4 ahli termasuk Shahidan, Zahidi

KUALA LUMPUR, 7 November- Empat ahli UMNO yang bertanding mewakili parti lawan dan menjadi calon Bebas pada Pilihan Raya Umum ke-15 (PRU-15) digugurkan keahliannya daripada parti, kata Setiausaha Agung UMNO, Datuk Seri Ahmad Maslan.Mereka adalah Datuk Seri Shahidan Kassim yang bertanding di Parlimen Arau dan Datuk Seri Ismail Abd Muttalib bertanding di Parlimen Maran, dengan masing-masing mewakili Perikatan Nasional (PN) seperti diumumkan Suruhanjaya Pilihan Raya (SPR) pada hari penamaan calon.Dua lagi ahli yang bertanding atas tiket Bebas adalah Datuk Zahidi Zainul Abidin dan Datuk Azhar Ahmad, masing-masing bertanding di Parlimen Padang Besar dan Dewan Undangan Negeri (DUN) Kuala Perlis.“Pengguguran keahlian keempat-empat mereka ini adalah selaras dengan Fasal 20.11 Perlembagaan UMNO dengan jelas menyebut ‘seseorang ahli yang menang bertanding dan meninggalkan parti atau bertanding sebagai calon Bebas atau parti lawan dalam pilihan raya Dewan Rakyat dan Dewan Undangan Negeri akan gugur keahlian dengan sendirinya’.“Dengan pengguguran keahlian ini, jawatan mereka di peringkat UMNO Bahagian akan dipangku oleh Timbalan Ketua UMNO Bahagian yang berkenaan,” katanya.“UMNO juga ingin menegaskan, beberapa ahli lain, termasuk mereka yang dilihat mengiringi empat calon berkenaan semasa proses penamaan calon yang boleh disifatkan sebagai menyokong calon parti lawan kini sedang dalam proses siasatan sebelum tindakan lanjut diambil,” katanya dalam kenyataan hari ini.

Sebelum pengguguran itu, Shahidan merupakan Ketua UMNO Bahagian Arau manakala Zahidi adalah Ketua UMNO Bahagian Padang Besar.


PASIR MAS, 7 November- Dua jajahan di Keantan mula dilanda banjir selepas hujan lebat berterusan sejak semalam menyebabkan beberapa kawasan dinaiki air. Setakat jam 7.00 malam tadi, jumlah penduduk yang ditempatkan di pusat pemindahan sementara (PPS) tidak banyak berubah iaitu 125 orang melibatkan 28 keluarga yang berlindung di empat buah PPS.  Menurut portal InfoBencanaJKM, jajahan Pasir Mas kekal dengan satu PPS dibuka iaitu SK Tok Deh menempatkan 32 penduduk daripada enam keluarga.  Sementara tiga lagi di jajahan Gua Musang iaitu PPS SK Jeram Tekoh dengan 31 penduduk daripada tujuh keluarga, manakala Dewan Semai Bakti Felda Chiku 7 (27 penduduk) daripada enam keluarga dan SK Limau Kasturi Satu pula, menempatkan 35 penduduk daripada sembilan keluarga.

(Dua jajahan di Kelantan mula dilanda banjir selepas hujan lebat)

Sementara itu, berdasarkan laman web rasmi Public Infobanjir Jabatan Pengairan dan Saliran (JPS), setakat pukul 6 petang, beberapa sungai utama di negeri itu menunjukkan trend menaik. Sungai Golok di Rantau Panjang merekodkan air melepasi paras amaran 8.33 meter, manakala dua lagi melepasi paras waspada iaitu Sungai Kelantan di Kuala Krai (20.91m) dan Sungai Kelantan di Kg Temangan Machang (15.41m).Menurut pegawai Angkatan Pertahanan Awam (APM) Daerah Pasir Mas, enam keluarga di Kg Tersang terperangkap selepas air sungai melimpah ke kawasan mereka sehingga paras paha.  Kawasan berkenaan hanya boleh dilalui menggunakan bot dan kit makanan permulaan telah diagih kepada keluarga terjejas oleh badan bukan kerajaan (NGO) dan APM.


Pembangunan perbandaran perlu tawar peluang sama rata kepada penduduk

PUTRAJAYA, 7 November- Pembangunan perbandaran perlu menawarkan peluang sama rata kepada semua penduduk sekali gus mengurangkan penggunaan sumber yang memberi kesan terhadap alam sekitar.Ketua Setiausaha Kementerian Perumahan dan Kerajaan Tempatan (KPKT), Datuk M Noor Azman Taib menyarankan perkara itu bersempena Sambutan Hari Habitat Sedunia Peringkat Malaysia 2022. "Kita perlu pastikan pembangunan dapat menawarkan peluang yang sama kepada semua untuk akses kepada perkhidmatan asas; perumahan, tenaga, pengangkutan dan kawasan lapangan awam. "Rakyat kita masih belum lagi mampu untuk melaksanakan pengasingan sisa."Ini menjadi peranan dan tanggungjawab kita secara bersama supaya kita dapat meningkatkan kadar kitar semula kita dan seterusnya kita juga menjurus kepada ekonomi kitar semula yang boleh membantu meringankan bebanan kerajaan," kata M Noor Azman dalam ucapan perasmian sambutan tahunan Hari Habitat di Dewan Kristal, KPKT, di sini.'Rapatkan Jurang; Tiada Sesiapa mahupun Tempat yang Ketinggalan' merupakan tema sambutan peringkat Malaysia, kali ini.Di samping itu, majlis penyampaian hadiah kepada pemenang pertandingan bersempena program berkenaan turut diadakan.

(Datuk M Noor Azman berucap pada perasmian sambutan tahunan Hari Habitat)


Peruntukan khas RM21 juta untuk 317 rancangan FELDA

BERA, 7 November- Pembangunan masyarakat FELDA adalah lebih baik semasa di bawah kerajaan pimpinan Barisan Nasional (BN) menerusi penyaluran pelbagai bantuan dan inisiatif bagi membantu golongan itu. Perdana Menteri, Datuk Seri Ismail Sabri Yaakob berkata, pelbagai bantuan yang diberikan sejak awal penubuhan FELDA, kini diteruskan kepada generasi kedua, menunjukkan keprihatinan dan hasrat kerajaan mahu meningkatkan sosioekonomi penduduk di tanah rancangan. Peruntukan khas RM21 juta disediakan kepada 317 rancangan FELDA sempena ulang tahun penubuhan FELDA ke-66.  Setiap tanah rancangan FELDA akan menerima peruntukan RM66,000. Turut diperkenal, inisiatif lot generasi FELDA.

8,670 unit lot generasi FELDA dikenal pasti dan 770 unit dilaksanakan secara undian lot.  Dalam masa sama, beliau berharap tanah lot untuk generasi Felda di Bera diluluskan segera bagi memberi peluang kepada golongan itu memiliki rumah.


Banjir Kelantan: Jumlah penduduk terjejas banjir menurun

RANTAU PANJANG, 7 November - Jumlah penduduk terjejas banjir di Kelantan menurun apabila seramai 119 orang daripada 27 keluarga dipindahkan ke empat pusat pemindahan sementara (PPS) berbanding 193 orang daripada 42 keluarga tengah hari tadi.  Ia membabitkan dua daerah di negeri itu iaitu Pasir Mas dan Gua Musang. Menurut Portal InfoBencanaBanjir JKM, Pasir Mas Kekal, satu PPS dibuka membabitkan Sekolah Kebangsaan (SK) Tok Deh yang menempatkan 32 penduduk terjejas banjir daripada enam keluarga. Manakala, di Gua Musang, tiga PPS dibuka iaitu, SK Jeram Tekoh yang menempatkan seramai 31 penduduk terjejas banjir daripada 7 keluarga.

Selain itu, Dewan Semai Bakti Felda Chiku 7 menempatkan 27 penduduk terjejas banjir daripada 6 keluarga dan SK Limau Kasturi Satu pula, menempatkan 29 penduduk terjejas banjir daripada lapan keluarga.Sementara itu, berdasarkan Laman Web Rasmi public infobanjir Jabatan Pengairan dan Saliran (JPS), setakat pukul 3.30 petang, sebatang sungai di negeri itu mencatatkan aras melebihi tahap amaran iaitu Sungai Golok di Rantau Panjang. Dalam pada itu, dua sungai merekodkan aras air melebihi tahap waspada iaitu Sungai Kelantan di Kuala Krai dan Sungai Kelantan di Kampung Temangan, Machang.


Sektor pelancongan akan diperhebat, bantu ekonomi penduduk Terengganu

(Pembinaan Pulau Warisan berlatarbelakangkan jambatan angkat berpotensi menarik lebih ramai pelancong datang)

KUALA TERENGGANU, 7 November- Penambahbaikan fasiliti terutama di Kampung Cina, Kuala Terengganu antara yang akan diberi tumpuan bagi memperhebat sektor pelancongan di bandar raya itu.

Calon Barisan Nasional (BN) Parlimen Kuala Terengganu, Datuk Mohd Zubir Embong berkata ia wajar diberi perhatian memandangkan kawasan itu berpotensi menarik lebih ramai pelancong.

Pembinaan Pulau Warisan di Kampung Cina berlatarbelakangkan jambatan angkat berpotensi menarik lebih ramai pelancong datang ke negeri itu.

(Pembinaan Pulau Warisan membantu ekonomi penduduk setempat)

Ia secara tidak langsung membantu ekonomi penduduk setempat.

"Lokasi ini adalah tempat tumpuan pelancong, memandangkan ekonomi dijangka malap tahun hadapan oleh pakar ekonomi, Barisan Nasional akan cuba menyusun strategi agar penduduk di Terengganu kurang berasa kesannya," kata Mohd Zubir kepada media dalam program ramah mesra bersama penduduk kampung Cina di Kuala Terengganu.


Calon PRU ke-15 dilarang berkempen di masjid, surau

AYER KEROH, 7 November- Hormat Rumah Ibadat, tegas Ketua Menteri Melaka, Datuk Seri Sulaiman Md Ali. Masjid dan surau adalah tempat beribadah yang perlu dijaga kesuciannya.Sehubungan itu, semua calon yang bertanding dalam Piluhan Raya Umum ke-15 dilarang berkempen di dalam dan perkarangan masjid atau surau di negeri itu.Katanya, Jabatan Agama Islam Melaka (JAIM) telah mengeluarkan pekeliling berkenaan perkara itu yang berkuat kuasa 1 hingga 25 November."Kalau datang nak berkempen tidak boleh sebab Jabatan Agama Islam kita sudah keluarkan pekeliling berkempen dalam masjid tak sibenarkan. Jangan salah gunakan masjid dan surau sebagai platform politik," kata Sulaiman dalam sidang media selepas majlis Penyampaian Bantuan Kewangan Rumah Ibadat Selain Islam (RISI) Tahun 2022 di Auditorium Seri Negeri di sini.

(Datuk Seri Sulaiman berkata calon PRU ke-15 dilarang berkempen di masjid, surau)


MAFI sasar memperkukuh pembangunan industri tanaman kelapa

KUALA LUMPUR, 7 November- Kementerian Pertanian dan Industri Makanan (MAFI) berhasrat menubuhkan Lembaga Kelapa khusus bagi memperkukuhkan pembangunan tanaman berkenaan. Jelas Timbalan Menteri Pertanian Dan Industri Makanan I, Datuk Seri Ahmad Hamzah, ketika ini penubuhan lembaga itu masih dalam peringkat perancangan."Kita ke arah untuk menubuhkan Lembaga Kelapa seperti yang kita ada sekarang ini ialah Lembaga Perindustrian Nanas Malaysia. Ia masih dalam peringkat perancangan dan kita lakukan pelbagai program untuk kita dapatkan maklum balas daripada pihak, bukan sahaja pemegang taruh.Kita tengah kumpul apa jua maklumat yang perlu sebelum cadangan yang akan kita angkat kepada kerajaan kelak," kata Ahmad Hamzah kepada RTM pada Pameran dan Persidangan Antarabangsa ke-50 Cocotech 2022, di ibu negara.Tambahnya, acara tersebut bertujuan membincangkan dan mengenal pasti isu berkaitan serta cabaran dihadapi industri kelapa terutama melibatkan perubahan iklim.Komoditi kelapa merupakan tanaman industri keempat terpenting di negara ini selepas kelapa sawit, beras dan getah.

Ia melibatkan kawasan tanaman seluas 84,942 hektar dengan lebih 66,000 petani dan pengeluaran tahunan sebanyak 560,984 tan.


Pengusaha ikan sangkar lakukan persediaan awal hadapi musim tengkujuh

HULU TERENGGANU, 7 November - Musim tengkujuh yang melanda setiap tahun membimbangkan penduduk, malah ia turut dirasai pengusaha ikan sangkar.  Seramai 27 pengusaha ikan sangkar di Kampung Pantai Ali, Hulu Terengganu melakukan persediaan awal dengan mengikat sangkar bagi mengelakkan kerugian yang lebih besar.  Sangkar ikan air tawar terletak di tebing Sungai Telemong itu biasanya akan berdepan arus deras dan kayu hanyut yang merisikokan kerosakan pada sangkar.  Menurut pengusaha ikan sangkar, Zulkifli Ismail, kejadian ikan mati pada musim tengkujuh lalu dijadikan iktibar untuk lebih bersiap sedia. "Bimbang itu memang tak boleh nak lari memang setiap masa..kita tengok keadaan begini pun dah rasa bimbang dah sebab banjir ini tak 'kabo' (beritahu) nak mari bila tapi cumanya kita boleh buat panduan setiap hari Jumaat kalau hujan lebat hari tu kita 'standby' lah kalau orang kata musim banjir lah," kata beliau.

(Pengusaha ikan sangkar di Kampung Pantai Ali, Hulu Terengganu melakukan persediaan awal dengan mengikat sangkar bagi mengelakkan kerugian yang lebih besar pada musim tengkujuh)

"Anggaran kos yang saya rugi baru-baru ini anggaran RM65,00), yang banjir sebab ikan sudah besar kita tak tahu masa mana mari, ikan itu memang sudah matang lah kita nak jalan dah lepas pada itu, mari banjir habis semua ikan mati dengan sangkar, dengan kayu langgar habis sangkar," menurut pengusaha ikan sangkar, Shamsudin Said Bagi mengurangkan kerugian, pengusaha akan menjual ikan yang telah matang kepada pengusaha restoran serta penduduk kampung.  Banjir luar jangka yang melanda daerah Hulu Terengganu awal tahun lalu menyebabkan pengusaha ikan sangkar terpaksa menanggung kerugian puluhan ribu ringgit.


Daftar dengan kerajaan negeri untuk dapatkan bantuan kewangan rumah ibadat

AYER KEROH, 7 November- Sebanyak 16 buah Rumah Ibadat Selain Islam Negeri Melaka menerima bantuan kewangan sebanyak RM591,750 untuk pembaikan, penyelenggaraan dan kerja kecemasan.Demikian dinyatakan Ketua Menteri, Datuk Seri Sulaiman Md Ali.Menurut beliau hanya 168 daripada 428 buah rumah ibadat selain Islam di Melaka didapati berdaftar dengan kerajaan negeri.  Setiap permohonan perlu memenuhi syarat-syarat dan garis panduan sedia ada bagi membolehkan bantuan kewangan ini disalurkan.  “Sebab itu tadi saya menyeru selebihnya ataupun selain 168 yang berdaftar selain itu eloklah berdaftar dengan kerajaan negeri. Sekiranya ada peruntukan dari kerajaan negeri mahupun persekutuan mudah untuk kita salurkan."Saya rasa rumah ibadat ini dapat dijaga akan terbela dengan lebih baik lagi,” kata Sulaiman dalam sidang media selepas majlis Penyampaian Bantuan Kewangan Rumah Ibadat Selain Islam (RISI) Tahun 2022 di Auditorium Seri Negeri , di sini. Antara penerima bantuan ialah Persatuan Penganut Sri Maha Mariamman , Tanah Merah Krubong dan Siang Tek Kong Temple, Melaka.

(Sebanyak 16 buah Rumah Ibadat Selain Islam Negeri Melaka menerima bantuan kewangan sebanyak RM591,750 untuk pembaikan, penyelenggaraan dan kerja kecemasan)


CUEPACS cadang cuti umum khas 18 November, mudahkan rakyat pulang mengundi

KUALA LUMPUR, 7 November - Kongres Kesatuan Pekerja-Pekerja Di Dalam Perkhidmatan Awam (CUEPACS) mencadangkan agar kerajaan mengisytiharkan tarikh 18 November ini sebagai cuti umum khas bagi memudahkan pergerakan rakyat Malaysia ke lokasi mengundi pada Pilihan Raya Umum ke-15 (PRU15) pada 19 November.Dalam satu kenyataan, Presidennya, Datuk Adnan Mat berkata walaupun tarikh mengundi jatuh pada hari Sabtu, cuti umum tambahan sehari lebih awal itu wajar diberikan memandangkan ramai rakyat Malaysia tidak mengundi di lokasi mereka bekerja."Ada dalam kalangan mereka yang perlu melakukan perjalanan lebih daripada empat jam bagi menunaikan tanggungjawab untuk mengundi."Begitu juga dengan penduduk Labuan, Sabah dan Sarawak yang tinggal di Semenanjung, jadual penerbangan terhad mungkin menyukarkan mereka pulang pada hari mengundi apatah lagi mereka yang tinggal di pedalaman yang memerlukan perjalanan tambahan serta memakan masa panjang," kata beliau dalam kenyataan tersebut, hari ini.

Jelas Adnan, walaupun setiap pekerja layak mengambil cuti tahunan, CUEPACS bimbang ada majikan yang tidak membenarkan mereka memohon cuti awal untuk pulang ke lokasi mengundi.Oleh itu, pemberian cuti umum khas tersebut sudah pasti boleh mengelakkan perkara sedemikian berlaku.Suruhanjaya Pilihan Raya (SPR) menetapkan hari pengundian pada 19 November ini, manakala pengundian awal pada 15 November.


Azlan Man peduli isu berbangkit, kebajikan rakyat diutamakan

KANGAR, 7 November- Isu banjir kilat, perparitan serta fasiliti kemudahan awam akan diberi perhatian.Perkara tersebut ditegaskan oleh Menteri Besar Perlis yang juga calon Barisan Nasional (BN) bagi kerusi DUN Bintong, Datuk Seri Azlan Man.Kebajikan dan permasalahan yang dihadapi penduduk kawasan DUN Bintong (N.06) antara fokus utama yang diberi perhatian bagi menjamin kesejahteraan dan keselamatan penduduk. Walaupun isu-isu yang sering dibangkitkan kecil, namun pendekatan bagi mencari jalan penyelesaian terbaik bagi jangka masa pendek mahu pun panjang sentiasa diutamakan. "Saya sudah lihat perkara yang berbangkit iaitu masalah perparitan di setengah kawasan yang menjadi punca banjir kilat selain beberapa masalah lain yang penduduk maklumkan. Kita akan ambil tindakan segera untuk menyelesaikan permasalahan ini satu per satu. Kita tidak mahu melihat rakyat hadapi masalah yang sebegini lagi," kata Azlan kepada RTM ketika ditemui pada Program Tanya Habaq Orang Bintong di Kampung Tebing Tinggi.Sesi ramah mesra itu juga membawa kepada aktiviti ziarah empat buah rumah pengundi warga emas yang sakit.Sehingga kini, kempen bertemu penduduk sekitar DUN Bintong berjalan lancar dan terus dipergiatkan secara bersemuka dan media sosial.

(Menteri Besar Perlis yang juga penyandang DUN Bintong (N.06), Datuk Seri Azlan Manmenyantuni warga emas dalam lawatannya hari ini)


Edar dadah, bapa dan anak lelaki antara ditahan polis

(Mereka berumur 47 dan 17 tahun dipercayai terlibat aktiviti pengedaran dadah, ditahan bersama-sama tiga lelaki dan dua wanita)

JOHOR BAHRU, 7 November- Bapa dan anak lelakinya antara tujuh ditahan polis dalam serbuan sekitar Johor Bahru, 3 dan 4 November lalu.

Mereka berumur 47 dan 17 tahun dipercayai terlibat aktiviti pengedaran dadah, ditahan bersama-sama tiga lelaki dan dua wanita.

Ketua Polis Johor, Datuk Kamarul Zaman Mamat berkata pihaknya merampas sejumlah dadah bernilai lebih RM500,000.

Pihaknya menjalankan dua serbuan awal sebelum menemukan rumah yang dijadikan stor simpanan dadah tersebut.

(Semua suspek direman tujuh hari sehingga 11 November)

"Sindiket tersebut aktif sejak Ogos dan lokasi itu menjadikan rumah atau pangsapuri sebagai tempat menyimpan dadah.

"Pihak polis turut mendapati bekalan dadah itu untuk diedar kepada penagih dan pihaknya sedang mengesan mereka yang terlibat di belah utara," kata Kamarul Zaman kepada media di sini.

Pemeriksaan ke atas suspek mendapati enam daripadanya positif dadah dan seorang mempunyai rekod jenayah.

Selain tangkapan, polis turut menyita dua kereta, sebuah motosikal dan wang tunai melibatkan nilai sitaan RM36,000.

Semua suspek direman tujuh hari sehingga 11 November.

Kes disiasat mengikut seksyen 39B Akta Dadah Berbahaya 1952.


Persidangan Antarabangsa Foodi 2022, ketengah bakat tempatan

KUALA LUMPUR, 7 November - Isu integriti makanan, sekuriti makanan dan halangan kepada inovasi menjadi tunjang kepada program Persidangan Antarabangsa Foodi 2022.Program ini bertujuan memberi impak kepada industri pemprosesan makanan bagi mewujudkan transformasi pelbagai perspektif dalam industri pemprosesan makanan serantau.Timbalan Ketua Setiausaha (Pembangunan Teknologi) Kementerian Sains, Teknologi dan Inovasi (MOSTI), Datuk Ts. Dr. Mohd Nor Azman Hassan menjelaskan usaha ini akan memberikan banyak peluang pekerjaan dan peluang ekonomi yang menggunakan teknologi di Malaysia. "Peluang seperti ini akan menghasilkan kerjasama dengan rakan-rakan daripada peringkat antarabangsa dan industri.Ia amat penting bagi negara serta membolehkan kerajaan di bawah Kementerian Sains, Teknologi dan Inovasi (MOSTI) untuk mengetengahkan bakat-bakat tempatan dalam bidang teknologi tinggi seiring memacu negara ke arah negara berteknologi tinggi menjelang tahun 2030 di bawah Dasar Sains Teknologi dan Inovasi Negara 2021-2030 (DSTIN)," kata Dr. Mohd Nor kepada RTM di ibu negara.Persidangan melibatkan 16 rakan kongsi dari beberapa negara Eropah dan Asia, program yang berlangsung selama tiga hari bermula hari ini, dibiayai bersama European Region Action Scheme for the Mobility of University Students (ERASMUS).

(Timbalan Ketua Setiausaha (Pembangunan Teknologi) Kementerian Sains, Teknologi danInovasi (MOSTI), Datuk Ts. Dr. Mohd Nor Azman Hassan)


Banjir: Empat PPS dibuka di Kelantan, dua daerah terjejas

(Daerah terjejas ialah Pasir Mas dan Gua Musang, membabitkan 193 penduduk terjejas daripada 42 keluarga)

RANTAU PANJANG, 7 November - Empat Pusat Pemindahan Sementara (PPS) dibuka di Kelantan, membabitkan dua daerah terjejas susulan limpahan air sungai berikutan hujan lebat di Selatan Thailand.

Berdasarkan kemas kini portal InfoBencanaJKM, setakat 11.40 pagi tadi, daerah terjejas ialah Pasir Mas dan Gua Musang, membabitkan 193 penduduk terjejas daripada 42 keluarga.

Satu PPS dibuka di Pasir Mas membabitkan Sekolah Kebangsaan (SK) Tok Deh.

PPS itu menempatkan 32 penduduk terjejas banjir daripada enam keluarga.

PPS berkenaan dibuka ekoran hujan berterusan sejak Sabtu lalu di Selatan Thailand, mengakibatkan paras air Sungai Lanchang dan Sungai Golok di Rantau Panjang meningkat.

Hujan lebat turut mengakibatkan kediaman penduduk di kawasan rendah ditenggelami air.

(Empat PPS dibuka di Kelantan, dua daerah terjejas)

Sementara itu, di Gua Musang, tiga PPS dibuka iaitu, SK Jeram Tekoh, menempatkan seramai 30 penduduk terjejas banjir daripada tujuh keluarga.

Manakala, Dewan Semai Bakti Felda Chiku 7 pula menempatkan 115 penduduk terjejas daripada 24 keluarga.

SK Limau Kasturi Satu pula, menempatkan 16 penduduk terjejas banjir daripada lima keluarga.

Pagi tadi Jabatan Meteorologi Malaysia (MetMalaysia) menerusi satu kenyataan memaklumkan hujan sedang berlaku di kawasan pantai di Kelantan, Terengganu dan Johor, dan satu dua tempat di Pulai Pinang, Perak, Pahang, Selangor, Kuala Lumpur dan Putrajaya.


Negeri pantai timur alami cuaca hujan berterusan bermula esok - METMalaysia

KUALA LUMPUR, 7 November- Jabatan Meteorologi Malaysia (METMalaysia) mengeluarkan amaran cuaca waspada di negeri-negeri pantai timur semenanjung, melibatkan negeri Kelantan, Terengganu, Pahang dan daerah Mersing, Johor.Cuaca hujan berterusan dijangka berlaku mulai esok, 8 hingga 11 November 2022. Menurut Timbalan Ketua Pengarah (Operasi) Jabatan Meteorologi, Lim Ze Hui, negeri pantai barat semenanjung berkemungkinan juga mengalami keadaan cuaca lembab disebabkan hujan yang berpanjangan di empat negeri tersebut."Orang ramai dinasihatkan untuk mengikuti kemas kini kepada amaran waspada yang dikeluarkan dan pada masa yang sama, negeri pantai barat semenanjung juga akan mendapat cuaca yang lembab pada sebelah petang dan juga malam dalam tempoh tersebut," kata Ze Hui kepada RTM ketika ditemu bual dalam rancangan Selamat Pagi Malaysia.Tambahnya, Fenomena Monsun Timur Laut (MTL) dijangka bermula hari ini hingga pertengahan Mac 2023.Dalam tempoh MTL ini, Met Malaysia turut menjelaskan kemungkinan berlaku tiupan angin kencang selain laut bergelora."Nasihat kami ialah masyarakat perlu sentiasa peka dengan perkongsian daripada MetMalaysia sekiranya berlaku cuaca buruk.Sepanjang tempoh berkempen ini perlu juga masyarakat sentiasa berhati-hati dengan perubahan cuaca dan juga taburan hujan tidak menentu di tempat anda," tambahnya.  Kawasan berkepadatan tinggi dinasihat untuk bersedia dengan segala persiapan perlindungan kendiri dan keluarga seperti menyimpan dokumen penting di kawasan selamat.

(Timbalan Ketua Pengarah (Operasi) Jabatan Meteorologi, Lim Ze Hui)


Tambah baik fasiliti awam dan infrastruktur, aktiviti pelancongan di Port Dickson diperhebat

(Calon Barisan Nasional (BN) Parlimen Port Dickson, Datuk P. Kamalanathan menyantuni para peniaga di sekitar Telok Kemang, Port Dickson)

PORT DICKSON, 7 November - Penambahbaikan fasiliti awam serta infrastruktur adalah perlu bagi memperhebatkan aktiviti pelancongan di Port Dickson.  Calon Barisan Nasional (BN) Parlimen Port Dickson, Datuk P. Kamalanathan berkata kerjasama dengan kementerian berkaitan serta kerajaan negeri diperlukan agar Port Dickson terus menjadi tempat pelancongan utama di Malaysia. Tambahnya, penambahbaikan infrastruktur secara tidak langsung dapat membuka peluang pekerjaan buat generasi muda.  "Saya kena lihat apa masalah di sebaliknya, apa yang dapat kita selesaikan sudah pasti kita selesaikan kerana apabila kita selesaikan hotel yang terbiar, bangunan-bangunan terbiar ini, naik taraf bangunan terbiar ini, maka secara tidak langsung kita akan ada peluang pekerjaan kepada anak muda, bila ada peluang pekerjaan kepada anak muda, pelancong-pelancong akan bertambah, bila pelancong datang ke sini secara langsung rakyat Port Dickson akan menerima kesejahteraan, " kata beliau ketika ditemui pada Program 'Walkabout' di pasar awam dan menyantuni peniaga sekitar Telok Kemang, di sini hari ini.

(Calon Barisan Nasional (BN) Parlimen Port Dickson, Datuk P. Kamalanathan mengadakan 'walkabout' di pasar awam dan menyantuni peniaga sekitar Telok Kemang, Port Dickson)

Sementara itu memasuki hari ketiga kempen bagi Pilihan Raya Umum ke-15 (PRU15), calon Pakatan Harapan (PH), Datuk Seri Aminuddin Harun turut mengadakan kempen di sekitar Port Dickson.  Pagi tadi, beliau yang juga Menteri Besar Negeri Sembilan mengadakan perjumpaan dengan ahli Persatuan Teksi Port Dickson.


Infrastruktur dan kemudahan baharu jadi fokus calon BN Parlimen Bukit Bendera

(Calon Barisan Nasional Parlimen Bukit Bendera, Richie Huan ketika ditemu bual media)

GEORGE TOWN, 7 November - Infrastruktur dan kemudahan baharu di Bukit Bendera akan menjadi intipati dan fokus calon Barisan Nasional Parlimen Bukit Bendera, Richie Huan. Menurut Richie, sebagai salah satu destinasi pelancongan terkemuka di dalam negara, semua prasarana akan dinaik taraf bagi memberi keselesaan dan nilai tambah kepada pengunjung ke pusat pelancongan ikonik tersebut. "Apa yang kita tahu, Bukit Bendera merupakan tempat pelancongan dikenali antarabangsa, saya percaya dekat Penang Hill masih ada banyak penambahbaikan boleh dilakukan seperti infrastruktur asas, tempat makan lebih banyak, kita buka gerai baharu, bagi peluang pekerjaan," kata beliau ketika ditemu bual Berita RTM dalam satu sidang media khas, di sini.

(Bukit Bendera perlu dinaik taraf seiring dengan perkembangan semasa)

Menurut beliau, Bukit Bendera perlu dinaik taraf seiring dengan perkembangan semasa dan ia merupakan salah satu destinasi menarik di Pulau Pinang yang mempunyai keupayaan untuk terus menjadi destinasi simbolik dalam sektor pelancongan.  Selain sektor pelancongan, jika diberi mandat, Richie akan memastikan perubahan kehidupan rakyat dengan keprihatinan BN dalam menyantuni denyut nadi masyarakat.


Air bertakung, 10 pesawah terjejas mohon pihak berwajib selesaikan masalah

ARAU, 7 November - Lebih 10 pesawah yang menjalankan tanaman padi di kawasan Kampung Teluk, Arau kerugian selepas benih padi yang ditabur musnah.Ia disebabkan petak sawah ditakungi air akibat kegagalan laluan air untuk mengalir sempurna.Menurut Calon Barisan Nasional (BN) Parlimen Arau, Datuk Rozabil Abd Rahman, beliau sudah menghubungi pihak berkaitan agar diselesaikan dalam tempoh 24 jam.  "Jadi, saya telah berhubung dengan pihak Jabatan Kerja Raya (JKR) untuk membantu menyelesaikan masalah ini. Punca bertakungan ini adalah kerana saliran air keluar daripada petak bendang agak kecil apabila ada projek lintasan jalan sedang dilaksanakan di kawasan ini.Pagi tadi, Pengarah JKR Negeri bersetuju dengan permintaan petani-petani di sini untuk membesarkan 'culvert' (pembetung) ini bagi membolehkan air keluar dengan laju," kata Rozabil kepada RTM di lokasi kejadian, di sini.Air bertakung menenggelamkan petak sawah sehingga menjejaskan mata pencarian petani di Kampung terbabit.  Menurut petani, Ismail Rahim, situasi itu mengakibatkan petani terjejas terpaksa mengulang semula proses taburan benih padi. 'Kawasan terjejas dalam 3,000 relung, semua petani alami masalah. Saya mohon agar pihak berwajib bantu untuk selesaikan masalah ini dengan segera," keluh Ismail.

(Calon Barisan Nasional (BN) Parlimen Arau, Datuk Rozabil Abd Rahman membantu petani terjejasmelaporkan kepada pihak JKR negeri untuk tindakan segera)


Kebakaran di Kampung Baru, lima rumah musnah

KUALA LUMPUR, 7 November- Lima rumah berhampiran pintu gerbang Kampung Baru di Jalan Raja Muda Musa, di ibu negara musnah dalam kebakaran malam ini.Komander Operasi Kanan Penolong Penguasa Bomba Rahmat Kamarulzaman berkata pihaknya menerima panggilan kecemasan berhubung insiden itu pada 8.19 malam.Seramai 36 anggota dari Balai Bomba dan Penyelamat Titiwangsa, Sentul, Jalan Tun Razak dan Hang Tuah serta Unit Bantuan Perkhidmatan Kecemasan dikerah ke lokasi kejadian."Kebakaran melibatkan sebuah rumah yang mempunyai lima pintu (rumah) terbakar 90%. Tindakan operasi pemadaman menggunakan teknik offensive dan defensive dengan membuat cooling di rumah berhampiran", katanya dalam kenyataan.Tiada mangsa terlibat dan punca serta anggaran kerugian masih dalam siasatan.

(Lima rumah berhampiran pintu gerbang Kampung Baru di Jalan Raja Muda Musa, musnah dalam kebakaran)


Penyeludupan telur ke negara jiran punca bekalan kurang - Annuar

KOTA BHARU, 6 November - Kekurangan bekalan telur ayam dalam negara ketika ini adalah berpunca daripada kegiatan penyeludupan ke negara jiran iaitu Thailand.Pengerusi Pasukan Khas Jihad Tangani Inflasi, Tan Sri Annuar Musa berkata kegiatan itu berlaku berikutan harga telur ayam di Thailand lebih mahal berbanding di Malaysia.

"Bekalan telur ayam mengalami kekurangan lebih 100,000 biji sebulan, kita rayu supaya mereka yang terlibat dalam kegiatan ini agar tidak menyeludup ke Thailand."Kita tidak dapat tambah bekalan telur ayam dengan kadar segera memandangkan proses ayam gantian untuk menghasilkan telur baharu memerlukan tempoh sehingga empat bulan," katanya kepada pemberita selepas menyampaikan sumbangan kepada lebih 200 mangsa ribut dekat Kampung Tegayong, Melor, di sini.Annuar yang juga Menteri Komunikasi dan Multimedia berkata isu kekurangan bekalan telur ayam dijangka dapat dipulihkan pada akhir Disember depan."Pihak kita pernah mengadakan perbincangan untuk import telur ayam tetapi kita dapati harganya lebih mahal berbanding Malaysia," katanya.-BERNAMA


Enam mangsa termasuk bayi cedera dihempap pokok tumbang

KUALA LUMPUR, 6 November - Enam mangsa termasuk seorang bayi berusia dua tahun cedera selepas kenderaan dinaiki dihempap pokok tumbang susulan hujan lebat di Jalan Mahkota, Taman Maluri, petang tadi.Kesemua mangsa terdiri daripada dua warga emas, dua dewasa, seorang kanak-kanak dan seorang bayi dikejarkan ke Hospital Ampang bagi menerima rawatan.Komander Operasi, Mazuri Mat Zain memaklumkan seramai 18 anggota dan empat jentera daripada Balai Bomba Penyelamat (BBP) Hang Tuah dan Bandar Tun Razak bergegas ke lokasi kejadian selepas menerima panggilan kecemasan sekitar pukul 4.07 petang.

“Pihak kami tiba sekitar 11 minit kemudian dan mendapati terdapat tiga kereta dan sebuah motosikal yang melalui Jalan Mahkota berhadapan sebuah bank dihempap pokok tumbang. Kejadian pokok tumbang didapati berlaku disebabkan hujan lebat dan angin kencang,” katanya menerusi kenyataan.Susulan itu, bomba bertindak memotong dan mengalihkan pokok tersebut bagi membuka laluan yang terhalang.“Empat daripada mangsa melibatkan satu keluarga menaiki Perodua Myvi dan kesemua mereka mengalami trauma serta kecederaan kecil. Sementara itu, dua lagi mangsa merupakan penunggang dan pembonceng motosikal mengalami kecederaan kaki dan luka,” katanya.Operasi turut dibantu pihak Angkatan Pertahanan Awam (APAM) dan Dewan Bandaraya Kuala Lumpur (DBKL).


KKM tidak pernah perakukan sebarang produk atau makanan, gantikan ubat-ubatan

KUALA LUMPUR, 6 November - Kementerian Kesihatan (KKM) tidak pernah memperakukan mana-mana produk atau makanan yang boleh menggantikan ubat-ubatan, tegas Kementerian Kesihatan (KKM) menerusi hantaran Facebook.Ia termasuk insulin untuk merawat diabetes dan mengawal gula dalam darah seperti didakwa sebuah portal baru-baru ini.Menurut KKM tindakan itu tidak bertanggungjawab dan gambar yang digunakan telah diubah suai daripada laman sesawang portal http: //myhealth.gov.my bertujuan mengelirukan orang awam.

"KKM menyeru agar masyarakat tidak mudah terpedaya dan terpengaruh dengan kenyataan dan portal yang tidak diketahui kesahihannya," katanya.


2,200 rekrut TDM diberi pelepasan cuti untuk mengundi

PORT DICKSON, 6 November - Seramai 2,200 rekrut Tentera Darat Malaysia (TDM) di sini, diberi pelepasan cuti untuk pulang mengundi bagi Pilihan Raya Umum Ke-15 (PRU15).  Panglima Tentera Darat, Jeneral Tan Sri Zamrose Mohd Zain berkata, rekrut terlibat digesa agar melaksanakan tanggungjawab untuk mengundi.  "Kira beritahu kepada mereka untuk laksanakan tugas mereka sebagai pengundi sebab undi anda ini penting untuk menggerakkan masa depan negara kehadapan. Mereka layak mengundi sempurnakan tanggungjawab itu, terutama anggota rekrut ini, dahulu 18 tahun 21 tahun, tidak mengundi. Sekarang ini pun sudah mengundi. Kita akan beri cuti kepada 2,200 orang di Port Dickson," kata Zamrose di sini.

(Zamrose ditemui pada Majlis Penganugerahan PingatJasa Malaysia kepadaveteran Angkatan Tentera Malaysia Peringkat NegeriSembilan di Kem Segenting, di sini)

Dalam pada itu beliau mengingatkan anggota tentera darat agar tidak terlibat secara langsung sepanjang tempoh berkempen PRU15 ini. Bagaimanapun pihaknya tidak mempunyai masalah sekiranya mereka mahu mengikuti ceramah politik yang diadakan.


2 maut, kereta bertembung bas ekspres

PASIR MAS, 6 November - Dua lelaki maut apabila kereta yang dinaiki bertembung dengan bas ekspres dalam kejadian di sini, awal pagi tadi. Kemalangan berlaku kira-kira pukul 5 pagi di Kampung Aur Tanjung, Tok Uban Jalan Pasir Mas-Tanah Merah menyebabkan dua mangsa terkorban merupakan pemandu kereta, Mohd Yusairie Osman, 38 Tahun, dan Abdul Majid Hamid, 37 Tahun. Ketua Polis Daerah Pasir Mas, Asisten Komisioner Mohd Nasaruddin M Nasir dalam satu kenyataan berkata pihaknya menerima satu panggilan kecemasan pukul 5.30 pagi memaklumkan kemalangan membabitkan sebuah bas ekspres dan sebuah kereta.

Hasil siasatan awal melalui rakaman percakapan dan rakaman 'dashcam' bas tersebut mendapati mangsa yang menaiki kereta dalam perjalan hilang kawalan lalu bertembung dengan bas ekspres dari arah bertentangan. Kedua-dua mangsa disahkan meninggal dunia, manakala pemandu bas ekspres berusia 58 tahun itu cedera ringan dan telah mendapat rawatan di Hospital Pasir Mas. Jelas beliau, punca kemalangan berlaku disebabkan kecuaian pemandu kereta yang memandu secara cuai sehingga menyebabkan kematian.


Calon BN parlimen Gombak bawa doktor dekati penduduk Kampung Sg Salak menerusi program ziarah kasih

(Datuk Megat Zulkarnain Omardin ditemu bual Berita RTM selepas program ziarah kasih bersama penduduk di Kampung Sungai Salak, Jalan Gombak)

GOMBAK, 6 November 2022 - Hari kedua berkempen menyaksikan calon-calon menyusun strategi berkempen masing-masing bagi menghadapi Pilihan Raya Umum ke-15 (PRU15) pada 19 November ini.Tidak ketinggalan calon Barisan Nasional bagi Parlimen Gombak, Datuk Megat Zulkarnain Omardin meluangkan masa dalam sesi ziarah kasih dan beramah mesra bersama penduduk di Kampung Sungai Salak, Gombak, hari ini.Isu kesihatan turut menjadi fokus beliau apabila membawa tiga orang doktor pakar dari Hospital Kuala Lumpur (HKL), Institut Jantung Negara dan pakar pergigian yang juga merupakan anak jati parlimen tersebut."Saya lebih tertumpu pada program ‘pocket’ seperti ini kerana kita dapat duduk berbincang dan akhirnya kita mengetahui apakah kehendak pengundi yang sebenarnya kerana selama 15 tahun mereka tak suka pemimpin yang datang berucap dan pergi, akhirnya bagi saya tidak meninggalkan sebarang kesan."Mereka lebih suka kepada berinteraksi secara eksklusif, biar mereka pulang menjadi juru cakap kepada kita, jika mereka setuju dengan kita dan ini pendekatan yang saya buat sudah berpuluh tahun bagaimana kita duduk dalam kumpulan kecil dan akhirnya mereka menjadi jurucakap bagi kita," kata beliau selepas program ziarah kasih bersama penduduk di Kampung Sungai Salak, Jalan Gombak, di sini hari ini.

(Datuk Megat Zulkarnain Omardin meluangkan masa dalam sesi ziarah kasih dan beramah mesra bersama penduduk di Kampung Sungai Salak, Gombak)

Tambah Megat Zulkarnain, pendekatan ini akan diteruskan dan menjadi fokus utama dalam strategi bagi memenangi hati pengundi parlimen Gombak.Dalam pada itu, calon Pakatan Harapan Parlimen Gombak, Datuk Seri Amirudin Shari turut meneruskan aktiviti kempen hari kedua dengan mendekati penduduk di parlimen tersebut antaranya program minum pagi, 'walkabout' di medan selera Taman Melawati, ziarah kasih di Kampung Fajar dan flat Al Reduan, Hulu Kelang serta beramah mesra bersama golongan muda di Karnival Tamiya 4 Wheel di Dewan AU5D, Keramat.Megat Zulkarnain berdepan saingan lima penjuru iaitu dari Pakatan Harapan (PH) yang juga Menteri Besar Selangor, Amirudin selain penyandang kerusi parlimen berkenaan, Datuk Seri Azmin Ali.Turut menyertai saingan di kerusi Parlimen itu, calon Gerakan Tanah Air (GTA) yang akan menggunakan logo Parti Pejuang Tanah Air (Pejuang), Jamaludin Mohd Tahir serta seorang calon bebas, yang juga Presiden Penaja Parti Bahtera Sejahtera Malaysia, Zulkifli Ahmad.


Graduan Universiti Utara Malaysia (UUM) diseru jaga tingkah laku dan pekerti

SINTOK, 6 November - Graduan Universiti Utara Malaysia (UUM) diseru menjaga tingkah laku dan pekerti baik supaya tidak mengundang kekecewaan ibu bapa serta masyarakat yang menaruh harapan tinggi kepada mereka.Sultan Kedah Al Aminul Karim Sultan Sallehuddin Sultan Badlishah bertitah orang berilmu jika tidak mempunyai budi pekerti maka kebijaksanaannya akan hilang.“Apabila melangkah ke institut pengajian tinggi, kita mula didedahkan dengan ilmu yang membentuk sahsiah, peribadi dan pembawakan diri dalam komuniti, (dan) alam pekerjaan. Kemahiran-kemahiran asas dengan fokus kepada bidang tertentu harus dikuasai dengan tekun.“Pada hari ini, anda semua telah berjaya menguasai ilmu asas dalam pelbagai bidang. Selepas ini, anda semua akan berada pada fasa berbudi dan berbakti.“Konsep ‘Budi’ merujuk kepada pekerti peribadi atau karakter seseorang individu. Keperibadian seseorang yang berbudi bahasa dan bicara dapat melahirkan seorang berakhlak tinggi,” titah baginda semasa berucap pada Majlis Konvokesyen UUM Ke-34 di sini.Turut berangkat pada majlis konvokesyen itu Raja Muda Kedah yang juga Pro-Canselor UUM Tengku Sarafudin Badlishah Sultan Sallehuddin.Sultan Kedah yang juga Canselor UUM bertitah mempunyai ilmu dan budi sahaja masih tidak lengkap sekiranya tidak kembali menabur bakti dan seseorang itu perlu mempunyai personaliti dalaman yang dibentuk ilmu dan budi untuk berbakti.

(Sebanyak 6,611 graduan yang menamatkan pengajian tahun lepasmenerima ijazah masing-masing pada majlis konvokesyen yang berlangsungselama lima hari bermula hari ini)

“Beta sangat yakin dengan apa yang anda semua pelajari sepanjang tempoh pengajian di sini, dapat menjadikan anda manusia yang memberi manfaat kepada kehidupan sejagat.“Nilai ilmu, budi dan bakti ini seharusnya menjadi pegangan dan terpahat dalam minda masing-masing bagi membentuk keperibadian yang mulia dan boleh menjadi pemimpin kelas pertama,” titah baginda.Sultan Sallehuddin menyeru para graduan agar menjadi pemimpin organisasi berminda kelas pertama dengan menyemai falsafah ilmu, budi dan bakti sekiranya mereka memimpin organisasi.“Jika anda memimpin sebuah rumahtangga, jadilah pemimpin rumahtangga berminda kelas pertama. Jika anda memimpin masyarakat, jadilah pemimpin masyarakat berminda kelas pertama,” titah baginda.Pada majlis konvokesyen itu, UUM mengurniakan Ijazah Kehormat Doktor Falsafah (Pengurusan Pembangunan ICT) kepada bekas Ketua Setiausaha Kementerian Tenaga, Pos dan Komunikasi Tan Sri Dr Halim Shafie.Selain itu, bekas Pengarah Pembangunan Penerbangan, Suruhanjaya Penerbangan Malaysia (MAVCOM) Datuk Che Azmi Murad dikurniakan Ijazah Kehormat Sarjana (Pengurusan Operasi) oleh UUM.


Faktor anak tempatan, kekuatan tarik undi penduduk parlimen Kubang Pasu

(Calon Barisan Nasional (BN) Parlimen Kubang Pasu, Datuk Hasmuni Hassan)

JITRA, 6 NOVEMBER - Faktor anak tempatan menjadi kekuatan bagi menarik undi penduduk di Parlimen Kubang Pasu.Jelas calon Barisan Nasional (BN) bagi Parlimen Kubang Pasu, Datuk Hasmuni Hassan, beliau yakin pengundi bijak dalam menilai calon yang layak untuk mengemudi parlimen tersebut."Saya menghormati pencabar-pencabar saya di mana mereka mempunyai pengalaman yang lama menang di dalam pilihan raya.""Namun saya anak tempatan di sini dan saya juga calon pemuda wajah baharu yang diketengahkan oleh parti, saya yakin bahawa pengundi dalam Parlimen Kubang Pasu bijak untuk memilih siapa yang bakal memimpin parlimen ini," kata beliau kepada pemberita selepas majlis beramah mesra bersama media, di sini.

(Calon Barisan Nasional (BN) Parlimen Kubang Pasu, Datuk Hasmuni Hassan bergambar dengan petugas media)

Hasmuni yang juga merupakan Ketua Pemuda Bahagian Kubang Pasu turut bersyukur dan berterima kasih kepada kepimpinan tertinggi UMNO kerana memberi kepercayaan kepada beliau untuk bertanding di parlimen tersebut.Beliau berdepan saingan tiga calon lain iaitu Datuk Amiruddin Hamzah (PEJUANG), Datuk Ku Abd. Rahman Ku Ismail dari Perikatan Nasional (PN) dan wakil Pakatan Harapan (PH), Aizuddin Ariffin.Pada PRU14 lalu, Datuk Amiruddin Hamzah memenangi kerusi tersebut dengan memperolehi 29,984 undi, mengatasi Datuk Seri Johari Baharum dari BN dan Norhafiz Fadzil dari PAS.


Persidangan dan Pameran COCOTECH Antarabangsa ke-50 diadakan 7 hingga 10 November ini

(Ketua Setiausaha Kementerian Pertanian dan Industri Makanan (MAFI), Datuk Haslina Abdul Hamidditemu bual Berita RTM selepas menjadi tetamu program Selamat Pagi Malaysia (SPM)di Angkasapuri, hari ini)

KUALA LUMPUR, 6 November - Persidangan teknikal terbesar peringkat antarabangsa khusus mengenai pembangunan industri kelapa akan diadakan pada 7 hingga 10 November ini bertempat di Pusat Konvensyen Kuala Lumpur (KLCC).Persidangan dan Pameran COCOTECH Antarabangsa ke-50 tahun 2022 itu mengenengahkan hasil kajian berkaitan teknologi dan inovasi industri kelapa dari seluruh dunia serta pameran produk dan teknologi berkaitan kelapa terutama bagi produk huluan dan hiliran. Ketua Setiausaha Kementerian Pertanian dan Industri Makanan (MAFI), Datuk Haslina Abdul Hamid berkata program itu bakal memberi manfaat kepada pemain industri kelapa untuk meneroka potensi dagangan import dan eksport komoditi tersebut.

"Malaysia merupakan antara negara ahli dalam International Coconut Committee (ICC), jadi persidangan ini merupakan bersama dengan ahli ICC, kita ada lebih kurang 20 negara pengeluar kelapa yang akan bersama kita di Kuala Lumpur dan pada masa sama kita mengadakan pameran, pameran ini terbuka kepada awam, sangat-sangat menarik, pameran ini akan mengenengahkan pelbagai inisiatif daripada negara pengeluar kelapa termasuk Malaysia, pameran yang mana kita dapat info, maklumat," kata beliau ketika ditemu bual Berita RTM selepas menjadi tetamu program Selamat Pagi Malaysia (SPM) di Angkasapuri, di sini hari ini.Tambah Haslina, sebanyak 40 reruai dibuka dengan mempamerkan demonstrasi penggunaan peralatan dan mesin yang terkini berkaitan pemprosesan kelapa dan uji rasa pelbagai produk Industri Asas Tani (IAT) berasaskan kelapa.


BN Johor tidak pandang rendah mana-mana parti, calon bebas bertanding PRU15

(Datuk Onn Hafiz Ghazi ditemu bual media selepas Majlis Pelancaran Tabung Pembinaan dan Pecah Tanah  Masjid An Nur Bandar Tiram, Johor Bahru, hari ini)

JOHOR BAHRU, 6 November - Barisan Nasional (BN) Johor mengambil pendekatan merendah diri dan tidak memandang rendah terhadap mana-mana parti dan calon bebas yang bertanding kerusi parlimen pada Pilihan Raya Umum ke-15 (PRU15).Pengarah Operasi PRU BN Johor, Datuk Onn Hafiz Ghazi berkata pihaknya akan bekerja keras semasa berkempen untuk mendapatkan mandat rakyat bagi membawa kestabilan dan kemakmuran kepada negeri Johor.

(Datuk Onn Hafiz Ghazi berucap pada Majlis Pelancaran Tabung Pembinaan dan Pecah Tanah  Masjid An Nur Bandar Tiram, Johor Bahru, hari ini)

"Bagi saya, kita kena berkempen secara sihat sebab fitnah sekarang ini sedang berleluasa, kita minta semua parti-parti untuk kurangkan budaya fitnah ini, tidak sihat untuk Johor dan negara, kita bertanding secara sihat," kata beliau selepas merasmikan Majlis Pelancaran Tabung Pembinaan dan Pecah Tanah Masjid An Nur Bandar Tiram, yang turut dihadiri calon BN Parlimen Tebrau, Datuk Nicole Wong Siaw Ting, di sini hari ini.Onn Hafiz menyeru semua parti terlibat agar menjaga batas dan tidak menggunakan sentimen perkauman semasa berkempen, serta tidak menabur fitnah yang dilihat semakin berleluasa ketika ini.


Kemalangan 3 kenderaan, akibatkan 1 maut dan 6 cedera

(Kemalangan tiga kenderaan di kilometer 26.5 Jalan Kota Bharu)

MACHANG, 6 November- Seorang lelaki maut, manakala enam mengalami cedera ringan dalam kemalangan membabitkan tiga kenderaan di kilometer 26.5 Jalan Kota Bharu, Kuala Krai, Kelantan, pada Sabtu. Dalam kejadian pukul 7.48 malam itu, mangsa yang memandu kereta jenis Subaru, Muhammad Raimi Rajami, 35 tahun, yang bekerja sebagai Penolong Pengawai Tanah Pasir Mas, disahkan maut di tempat kejadian. Kota Polis Daerah Machang, Superintenden Mohamad Rusli Mat yang mengesahkan perkara itu.Siasatan lanjut mendapati kemalangan berlaku apabila sebuah kereta jenis Axia telah melanggar bahagian belakang sebelah kanan lori dari arah yang sama.  Pemandu kereta terbabit dipercayai hilang kawalan dan terbabas masuk ke laluan bertentangan lalu merempuh kereta dipandu mangsa. Katanya, mangsa bersama keluarga dipercayai dalam perjalanan dari arah Kuala Krai menuju ke Kota Bharu. Mayat mangsa dihantar ke Hospital Machang bagi bedah siasat, manakala penumpang lain dibawa ke Hospital Machang untuk menerima rawatan lanjut. Kes disiasat di bawah Seksyen 41(1) Akta Pengangkutan Jalan 1987 kerana memandu secara melulu dan merbahaya sehingga menyebabkan kemalangan dan kematian.

(Seorang lelaki maut, manakala enam mengalami cedera ringan dalam kemalangan di Kuala Krai)


Tiga PPS dibuka di Segamat

SEGAMAT, 6 November - Sebuah Pusat Pemindahan Sementara (PPS ) menempatkan penduduk terjejas banjir dibuka di sini, menjadikan tiga PPS beroperasi di daerah itu sejak 2 November lalu. PPS terlibat ialah Dewan Komuniti Tasek yang menempatkan tujuh daripada dua keluarga dari kampung Seberang Batu Badak yang dibuka pukul 12 tengah hari tadi. Jawatankuasa Pengurusan Bencana Daerah dalam kenyataan memaklumkan, sehingga kini 50 penduduk terjejas banjir melibatkan 15 keluarga ditempatkan di tiga PPS berkenaan.39 penduduk daripada 12 keluarga dari Kampung Seberang Batu Badak dan Batu 5 direkodkan di PPS Balai raya Kampung Batu Badak.

Manakala empat penduduk daripada satu keluarga di PPS Balai raya Kampung Kuala Paya. Banjir di tiga kampung berkenaan disebabkan paras air sungai Muar yang melimpah sejak Rabu lalu.


Kelantan, Terengganu, Pahang dan Johor dijangka mengalami hujan berterusan

KUALA LUMPUR, 6 November - Amaran hujan berterusan tahap waspada dijangka berlaku di Kelantan, Terengganu, Pahang dan Johor bermula 8 sehingga 11 November ini, kata Jabatan Meteorologi Malaysia (MetMalaysia) dalam satu kenyataan.MetMalaysia berkata, ramalan itu melibatkan negeri Kuantan, Pekan dan Rompin di Pahang serta Mersing di Johor.Pada 3 November, MetMalaysia memaklumkan Malaysia akan mengalami Monsun Timur Laut (MTL) atau musim tengkujuh lebih awal daripada yang dijangka iaitu pada Isnin ini dan berterusan sehingga Mac depan.

Menurut jabatan itu, sepanjang tempoh berkenaan empat hingga enam episod luruan monsun yang membawa hujan lebat berterusan berpotensi berlaku.


Pembinaan ECRL akan diteruskan - Zafrul

(Tengku Datuk Seri Zafrul Tengku Abdul Aziz ditemui pemberita RTM di Puncak Alam)

PUNCAK ALAM, 6 November- Pembinaan stesen ECRL di Bandar Puncak Alam akan tetap diteruskan walaupun kerajaan bertukar demikian menurut calon Barisan Nasional (BN) bagi Parlimen Kuala Selangor, Tengku Datuk Seri Zafrul Tengku Abdul Aziz. Pembinaan stesen tersebut dilaksanakan atas permintaan penduduk setempat itu sudah pun diumum pada enam bulan lepas.  "Ada beberapa stesen ECRL tidak diluluskan atau belum dan salah satunya di Puncak Alam di Alam Suria. Oleh itu kita telah berbincang kementerian pengangkutan, Malaysia Rail Link (MRL), Kementerian Kewangan dan sebagainya. Agensi-agensi berkaitan telah setuju untuk meluluskan beberapa stesen salah satunya di Puncak Alam." Beliau ditemui pemberita selepas merasmikan Majlis Penutupan Hari Keluarga Bandar Puncak Alam (SUKAF 2022).  Hadiah kepada pemenang pelbagai acara sukan dalam majlis sama disampaikan Tengku Datuk Seri Zafrul Tengku Abdul Aziz.

(Tengku Datuk Seri Zafrul Tengku Abdul Aziz menyampaikan hadiah kepada pemenang)


'Bera Best' inisiatif perkasa produk tempatan

(Ismail Sabri pada program ramah mesra bersama peniaga dan pengunjung di Bera)

BERA, 6 November- Jenama produk tempatan 'Bera Best' di daerah Bera merupakan inisiatif yang akan diperkasa semula.Menurut Perdana Menteri, Datuk Seri Ismail Sabri Yaakob, beliau akan kemukakan cadangan itu kepada Kementerian Pertanian dan Industri Makanan.Beliau yang juga penyandang dan calon Barisan Nasional (BN) Parlimen P090 Bera berkata inisiatif yang diperkenalkan ketika beliau menjadi Menteri Pertanian berjaya memasarkan produk 'Bera Best' itu hingga ke peringkat antarabangsa, sekali gus membantu menjana pendapatan petani dan peladang di Bera.Beliau bercakap kepada media selepas beramah mesra bersama peniaga dan pengunjung di Pasar Sehari Kerayong, Bera.Dalam lawatan itu, Perdana Menteri memaklumkan akan mengemukakan cadangan kepada Majlis Daerah Bera bagi menambah baik infrastruktur dan fasiliti kepada peniaga dan pengunjung di Pasar berkenaan dalam masa terdekat.

(Ismail Sabri ditemui pemberita RTM di Bera)


Memilih kerajaan, perlu pilihan terbaik

(Felicia Wong Yin Ting pada program JMKM di Paroi)

SEREMBAN, 6 November- Rakyat perlu membuat pilihan yang terbaik bagi memilih kerajaan yang stabil dan kukuh dan seterusnya mampu mentadbir negara dengan harmoni.  Itu pandangan yang diberikan calon Barisan Nasional (BN) Parlimen Seremban, Felicia Wong Yin Ting. Justeru Pilihan Raya Umum Ke-15 (PRU15) kali ini menjadi penentu kepada masa depan negara tambahan pula pengundi berusia 18 tahun akan turut sama mewarnai sistem demokrasi negara.  "Setiap calon akan buat yang terbaik yang penting rakyat perlu membuat pilihan yang terbaik untuk kebaikan rakyat. "Untuk menarik minat pengundi muda, golongan ini boleh dididik untuk memilih kerajaan yang betul bagi menerajui kepimpinan negara."  Beliau ditemui pada Program Jualan Murah Keluarga Malaysia (JMKM) di Taman Paroi Jaya, Seremban.

(Felicia Wong Yin Ting ditemui pemberita di Seremban)


Ridhwan komited beri khidmat terbaik

(Mohd Ridhwan pada JMKM di Japerun Ayer Molek)

AYER MOLEK, 6 November- Pembangunan belia, kebajikan masyarakat dan menambah baik infrastruktur di sekitar kawasan Parlimen Hang Tuah Jaya, antara komitmen disuarakan calon muda dari Barisan Nasional (BN), Datuk Mohd Ridhwan Mohd Ali.  Menurut beliau, perkara itu perlu diberi perhatian bagi memberi keselesaan kepada masyarakat.  "Kebanyakannya berkenaan isu kebajikan yang ada dalam kawasan tempat tinggal mereka. Kebanyakan isu ini, sebahagiannya berkaitan di peringkat persekutuan."Jadi, melalui suara yang ada perkara ini dapat segera diproses bagi menyediakan keselesaan kepada mereka." Tambah Mohd Ridhwan, beliau komited untuk memberi khidmat terbaik buat masyarakat di kawasan parlimen berkenaan.  Beliau terdahulu beramah mesra dengan masyarakat di Program Jualan Murah Keluarga Malaysia (JMKM) di Japerun Ayer Molek.

(Mohd Ridhwan Mohd Ali ditemui pemberita di Melaka)


Patuh syarat berkempen, wujudkan ketenteraman awam sepanjang proses pilihan raya

(Profesor Dr Mohd Azizuddin Mohd Sani ditemu bual Berita RTM selepas menjadi tetamu program Selamat Pagi Malaysia (SPM) di Angkasapuri hari ini)

KUALA LUMPUR, 6 November -Semua pihak terlibat kempen Pilihan Raya Umum ke-15 (PRU15) diingatkan tidak terlalu teruja sehingga mengabaikan undang-undang.Antara yang perlu dielakkan adalah kempen berbaur hasutan, fitnah dan perkara yang boleh menjejaskan ketenteraman awam.Profesor Politik dan Hubungan Antarabangsa Universiti Utara Malaysia (UUM), Profesor Dr Mohd Azizuddin Mohd Sani menjelaskan kegagalan mematuhi syarat berkempen boleh menyebabkan calon dan parti politik dikenakan tindakan oleh Suruhanjaya Pilihan Raya (SPR).Mereka turut tidak terlepas untuk diambil tindakan oleh pihak polis.

"Dan dalam masa sama dari sudut undang-undang kita boleh lihat dalam konteks akta hasutan, kena jaga-jaga, jangan gunakan kempen pilihanraya untuk menghasut rakyat, menjejaskan keselamatan negara, kempen menghina agama, kaum dan sebagainya..itu perlu dielakkan, dalam konteks ini, semua kena berhemah dan menjalankan aktiviti berkempen secara terbaik dan tidak menggugat keselamatan negara, bukan sahaja calon, kadang-kadang rakyat pun teruja dengan politik tidak sedar bahawa mereka melakukan tindakan yang salah.

"Misalnya mereka menghantar komen di sosial media, mereka juga boleh terikat dengan akta, pengundi pun kena berjaga-jaga dalam tempoh berkempen ini," kata beliau ketika ditemu bual Berita RTM selepas menjadi tetamu program Selamat Pagi Malaysia (SPM) di Angkasapuri, di sini hari ini. Tambah Mohd Azizuddin, kemunculan muka dan calon baharu serta tiada calon yang menang tanpa bertanding merupakan satu fenomena yang menggambarkan sistem demokrasi negara yang lebih sihat, di samping memberi pilihan kepada pengundi untuk memilih calon terbaik mewakili lokaliti mereka.


Kempen dalam talian, tarik minat golongan muda

(Khairy pada Program Kacau Wajik Durian di Kampung Paya Jaras Tengah)

SUNGAI BULOH, 6 November- Bagi menarik minat pengundi muda untuk keluar mengundi, pendekatan berkempen menerusi laman sosial adalah langkah terbaik. Jelas calon Barisan Nasional Parlimen Sungai Buloh, Khairy Jamaluddin, beliau turut menggunakan pendekatan yang sama untuk memastikan pengundi muda menunaikan tanggungjawab mereka. "Kempen secara atas talian masih berjalan dan sebab ramai pengundi muda sibuk dan tak dapat datang ke program kempen. "Sebab itu banyak kandungan dimuat naik ke platform media sosial dikeluarkan dan saya minta mereka untuk keluar mengundi. Gunakan peluang pertama anda." Tambah beliau lagi, pengundi muda perlu ambil tahu situasi politik negara demi membentuk masa depan negara yang cerah.

(Khairy ditemui pemberita di Kampung Paya Jaras Tengah)

Khairy menjelaskan kepada media selepas menghadiri Program Kacau Wajik Durian di Kampung Paya Jaras Tengah. Faktor anak tempatan tidak lagi relevan untuk berkempen, ia bergantung kepada kredibiliti wakil rakyat yang boleh membantu rakyat.Ia berikutan terdapat dakwaan calon lain menggunakan pendekatan anak tempatan dalam kempen untuk meraih undi.Tambahnya, ramai juga calon yang bukan anak tempatan bertanding di PRU 15.Jumlah pengundi di kawasan Parlimen Sungai Buloh ialah 150,000 dan majoritinya kaum Melayu.


Sebelum berkempen, utamakan tugas hakiki - Sulaiman Ali

(Projek pembinaan Masjid Safinah An Najah di Ayer Molek)

AYER MOLEK, 6 November- Exco dan Ahli Dewan Undangan Negeri (ADUN) di Melaka diingatkan untuk mengutamakan tugas hakiki terlebih dahulu sebelum membantu calon untuk berkempen pada Pilihanraya Umum ke-15 (PRU15).  Ketua Menteri Melaka, Datuk Seri Sulaiman Md Ali berkata, ia penting demi kesejahteraan dan kebajikan rakyat.  "Saya yakin exco saya akan membuat kerja seperti biasa turun di lapangan, itu tugas biasa sama ada exco atau dalam kalangan Ahli Dewan Undangan Negeri (ADUN) itu perkara biasa."Tetapi sebelah malamnya kalau mereka ada masa lapang, luar drpd tugas2 hakiki maka itu terserah pada exco mahupun ADUN untuk membantu dalam kempen pilihanraya, namun tugas hakiki mesti dilaksanakan dengan sebaik mungkin." Beliau berkata demikian selepas meninjau projek pembinaan Masjid Safinah An Najah di Kampung Tambak Paya, Ayer Molek.  Turut menyertai lawatan itu, ADUN Ayer Molek, Datuk Rahmad Mariman dan calon Barisan Nasional Parlimen Hang Tuah Jaya, Datuk Mohd Ridhwan Mohd Ali.  Masjid yang dibangunkan dengan kos kira-kira RM4.2 juta itu dijangka siap pada Februari 2023 bagi menggantikan masjid lama sedia ada sekaligus menampung jumlah jemaah yang semakin bertambah.

(Datuk Seri Sulaiman Md Ali, Ketua Menteri Melaka ditemui pemberita RTM)


Ban pecah, air naik sehingga 1 meter

(Anggota bomba dari Balai Bomba dan Penyelamat Tanjong Karang)

SHAH ALAM, 6 November- Tanjung Karang, Selangor digenangi air awal pagi tadi susulan kejadian ban pecah.Kejadian pada pukul 4.00 pagi itu mengakibatkan limpahan air sungai ke kawasan pekan setinggi setengah meter.Menurut Pengarah Bomba Selangor; Norazam Khamis paras air naik ke paras 1 meter kira-kira sejam setengah kemudian.Penghuni sebuah rumah berusia antara empat hingga 70 tahun dipindahkan ke rumah jiran.Bagaimanapun air mula surut sekitar 6.00 pagi.Pasukan bomba terus ditempatkan di lokasi kejadian bagi memantau sebarang kemungkinan.

(Anggota bomba termasuk pegawai menyelamat penduduk yang terjejas)


Patuh SOP semasa berkempen - Khairy

(Khairy Jamaludin pada sesi riadah bersama sukarelawan BN

DAMANSARA, 6 November- Kempen pilihan raya diharapkan dapat dilaksanakan dengan sihat dan selamat susulan peningkatan kes COVID-19 yang melebihi 4,000 kes.Perkara itu dinyatakan Menteri Kesihatan, Khairy Jamaludin. Beliau turut menasihati orang ramai supaya mematuhi prosedur operasi standard (SOP) walaupun pelitup muka tidak diwajibkan. "Saya dah berjanji kepada semua parti politik, kita boleh berkempen tapi berhati-hati. Lakukan perkara yang betul, bertanggungjawab dan mempunyai solidariti kepada yang lain."Khairy ditemui RTM selepas sesi riadah bersama sukarelawan Barisan Nasional, BN di Taman Rimba Riang, Kota Damansara pagi tadi. Pada masa sama, jelasnya sekiranya kes harian COVID-19 terus meningkat, beliau akan berikan nasihat dari semasa ke semasa. "SOP pengundi COVID-19 juga telah diserahkan kepada Suruhanjaya Pilihan Raya (SPR) dan perkara itu akan diumumkan sebelum hari pengundian," jelasnya. Angka kes harian baharu melonjak melepasi angka 4,000 pada 3 November dengan mencatatkan 4,711 kes.  Kali terakhir negara mencatat kes pada angka 4,000 ialah pada 14 Ogos 2022 iaitu 4,071 kes.

(Khairy ditemui pemberita RTM di Damansara)


Penyokong parti bertanding di Balik pulau, harmoni

(Penyokong BN, PN, dan PH menaikkan bendera parti)

BALIK PULAU, 6 November- Penyokong parti yang bertanding di Parlimen P053 Balik Pulau, menaikkan bendera parti masing-masing dalam keadaan harmoni.Menurut Pemuda UMNO Balik Pulau, Afzal Nizal Nasir warga Balik Pulau tetap bersatu walaupun berbeza ideologi politik. "Alhamdulillah, kami Balik Pulau bersama sahabat-sahabat daripada BN, PN, PH dan yang lain-lain semua bersatu hati."Di Balik Pulau, hidup dalam suasana majmuk, walaupun berbeza parti tapi warga Balik Pulau hidup sebagai sau keluarga tidak ada apa-apa provokasi. Kami tetap bersaudara." Beliau berkata demikian selepas menaikkan bendera parti berdekatan Bulatan Kongsi, Jalan Balik Pulau.  Kira-kira 150 penyokong parti hadir memberi sokongan dan mengenepikan ideologi politik bagi menonjolkan kebersamaan serta perpaduan antara semua parti politik yang bertanding untuk kerusi Parlimen P053 Balik Pulau. Antara penyokong parti yang hadir adalah daripada parti Barisan Nasional (BN), Perikatan Nasional (PN), Pakatan Harapan (PH) serta penyokong calon bebas. Penyokong berharap ukhwah itu berterusan pada masa akan datang dan berharap ia menjadi teladan kepada masyarakat, khususnya sepanjang tempoh berkempen sepanjang PRU15.

(Afzal Nizal Nasir, Pemuda UMNO Balik Pulau)


153 penduduk terjejas banjir Taiping masih di tiga PPS

(Penduduk terjejas banjir dibawa ke PPS)

IPOH, 6 November- Seramai 153 penduduk terjejas banjir daripada 50 keluarga masih ditempatkan di tiga pusat pemindahan sementara (PPS) setakat Sabtu.Jurucakap Jawatankuasa Pengurusan Bencana Perak berkata daripada jumlah itu, 90 penduduk terjejas banjir berada di PPS Masjid Al-Wusta, 55 orang di Sekolah Kebangsaan Matang Gelugur dan lapan lagi di Surau Kampung Perak.Paras air Sungai Ijok melebihi paras normal namun berada di bawah paras waspada.Penduduk terjejas banjir akan dibenarkan pulang ke rumah masing-masing apabila banjir surut dan pemantauan mendapati keadaan selamat.Hujan lebat pada Sabtu menyebabkan beberapa kampung di sekitar Taiping terjejas dan ratusan penduduk terpaksa dipindahkan ke PPS.

(Keadaan halaman rumah penduduk terjejas banjir di Perak dipenuhi air)